داوا لە کۆمپانیا ئەمریکییەکان کراوە تاوەکو گەشت نەکەن و کۆنگرەکانیان هەڵبوەشێننەوە – کەی ئای تی ئێن\nڕاگەیاندنی یارییە خۆڕاییەکانی بەشداربووانی خزمەتگوزاری Games With Gold بۆ مانگی حەوتەم\n7 ئەپڵیکەیشن بۆ ماوەیەکی کاتی بە خۆڕایی بەردەستن لە کۆگای گووگڵ پلەیدا\nئینسته‌گرام تایبه‌ندمه‌ندی كورته په‌یامی ده‌نگی زیاد كرد بۆ تۆڕەکەی\nFaceApp بۆ گۆڕینی تەمەن و دەموچاو و چەندین کاریگەری تر دابگرە (Android و iOS)\nهەواڵ 7, ئازار 2020\nحکومەتی وڵاتی سانتا کلارا (Santa Clara) ـی ویلایەتی کالیفۆڕنیای ئەمریکا داوای لە کۆمپانیا ئەمریکییەکانی ناوچەکە کردووە – کە شارەکانی کۆپێرتینۆ و ماونتەین ڤیو و پالۆ ئەڵتۆ و سان خۆسێ دەگرێتەوە، تاوەکو هیچ گەشتێک ئەنجام نەدەن و هیچ کام لە کۆنگرە گەورەکانیان ڕێک نەخەن بە هۆی ڤایرۆسی کۆرۆناوە. ئەم بڕیارە لە دوای تۆمارکردنی 20 حاڵەتی توشبوون بە ڤایرۆسی کۆرۆنا دێت لە ناوچە ناوبراوەکاندا.\nزۆرینەی کۆمپانیا ناودارەکانی جیهان، لەو ناوچانەدانە بە شێوەیەکی سەرەکی نیشتەجێن، لەوانە؛ ئەپڵ لە کۆپێرتینۆ، گووگڵ لە ماونتەین ڤیو، تێسلا لە پالۆ ئەڵتۆ، ئینتێڵ و نڤیدیا لە سانتا کلارا. پێدەچێت ئەم بڕیارە ئۆفیسەکانی فەیسبووک و مایکرۆسۆفتیش لە ناوچەکان بگرێتەوە.\nبڕیارێکی دیکەی وڵاتەکە، بریتییە لە کەمکردنەوەی ڕێژەی کارمەندان و کارکردنی کارمەندان لە ماڵەوە ئەگەر نەخۆش بوون، ئەمەش بە مەبەستی بڵاونەبوونەوەی ڤایرۆسی کۆرۆنا.\nئامانج لەم بڕیارەی حکومەتی سانتا کلارا، بۆ ڕێگریگرتن لە تەشەنەکردنی ڤایرۆسیەکەیە لە ڕێگەی پەیوەندییە تاکە کەسییەکانەوە. بەشێک لە ناوچەکانی چواردەوری سانتا کلارا پێشتر هەمان بڕیاریان بۆ ڕێگریگرتن لە تەشەنەکردنی ڤایرۆسەکە دەرکردبوو.\nئەمانە ژمارەیەک کۆمپانیاکانی ناوچەکەن کە هەندێک بڕیاریان بۆ پاراستنی گیانی کارمەند و هاوڵاتیانیان دەرکردبوو:\nکۆمپانیای Adobe کۆنگرەی Adobe Summit ـی هەڵوەشاندەوە.\nکۆمپانیای Amazon لە سەرەتاکانی مانگی کانوونی دووەم داوای لە فەرمانبەرانی کردبوو تاوەکو دووربکەنەوە لە گەشتکردن.\nکۆمپانیای Apple ڕێگری لە گەشتکردنی کارمەندەکانی کردبوو بۆ چین، هەروەها سەرجەم کۆگا و ئۆفیسە فەرمییەکانی خۆی لە چین داخست.\nکۆمپانیای Facebook ڕێگری لە گەشتکردنی کارمەندەکانی کردبوو بۆ چین و ئیتاڵیا و کۆریای باشوور، هەروەها کۆنگرەی گەشەپێدانی F8 ـیشی بۆ ئەمساڵ هەڵوەشاندەوە.\nکۆمپانیای Google سەرجەم گەشتە نێودەوڵەتییەکانی لە فەرمانبەرانی قەدەغە کردبوو، هەروەها کۆنگرەکانی Google I/O و Cloud Next ـیشی هەڵوەشاندەوە.\nبەر لە هەڵوەشاندنەوەی کۆنگرەی جیهانی مۆبایل (Mobile World Congress)، کۆمپانیای Intel بەژدارینەکردنی لە کۆنگرەکەدا ڕاگەیاندبوو.\nکۆمپانیای LinkedIn داوای لە فەرمانبەرانی خۆی لە سان فڕانسیسکۆ کردبوو تاوەکو لە ماڵەوە کار بکەن.\nکۆمپانیای Microsoft داوای لە فەرمانبەرانی لە ناوچەکانی بەی ئێریا و سێتڵ کردبوو تاوەکو لە ماڵەوە کار بکەن، هەروەها کۆنگرەی MVP Summit ـیشی بۆ ئەمساڵ هەڵوەشاندەوە.\nکۆمپانیای Netflix بەژدارینەکردنی لە ڤیستیڤاڵی SXSW ڕاگەیاند.\nکۆمپانیای Nvidia کۆنگرەی GPU Technology ـی هەڵوەشاندەوە، کە وا بڕیار بوو لە سان خۆسێ ئەنجام بدرێت.\nتاگەکان ئەمریکا Coronaviruses ڤایرۆسی کۆرۆنا هەواڵ


خۆپیشاندانی هێلەک زەردەکان توندوتیژی تێکەوت – Knwe.org\nسەرەکی » راپۆرت » هه‌واڵ و راپۆرت » خۆپیشاندانی هێلەک زەردەکان توندوتیژی تێکەوت\nبۆ هەفتەی سیانزەهەم، خۆپیشاندانی هێلەک زەردەکان لە فەرەنسا بەردەوامە، دوێنێش لە پاریس و تەواوی شارەکانی فەرەنسا خۆپیشاندان بەردەوام بوو، لە هەندێک شوێنیشدا، توندتیژی تێکەوت و کەسێکیش بە سەختی بریندار بوو.\nهەزاران کەس بەشداری خۆپیشاندانەکانیان کرد\nوەزارەتی ناوخۆی فەرەنسا لە بەیانێکدا بە میدیاکانی راگەیاند: لە تەواوی فەرەنسا نزیکەی 12 هەزار کەس بەشداری خۆپیشاندانەکانیان کردووە، لە پاریسی پایتەخت زۆرترین ژمارەیان هەبووەو گەیشتۆتە 4 هەزار خۆپیشاندەر.\n36 کەس دەستگیرکران\nلەلایەکی ترەوە وەزارەتی ناوخۆی فەرەنساش رایگەیاند: 36 کەسیان بە تۆمەتی ئاژاوەگێڕی دەستگیر کردووە، هەتاوەکو دوێنێش 16 یان لەلایەن پۆلیسەوە گیراون و پاشان رەوانەی دادگا کراون.\nماڵی سەرۆکی پەرلەمان دەسووتێنرێت\nلە درێژەی توندوتیژییەکان ریشارد فیران سەرۆکی پەرلەمانی فەرەنسا بە میدیاکانی راگەیاند: چەند کەسێک هەوڵی سووتاندنی ماڵەکەی لە شارۆچکەی موتریف داوە، ئەوەش لە رێگەی هەڵدانی مۆلۆتۆفەوە.\nجێگەی ئاماژەیە ، ماوەی سیانزە هەفتەیە، بزووتنەوەی هێلەک زەردەکان، لە دژی هەژاریی و بێکاریی، لە تەواوی فەرەنسا خۆپیشاندانیان لە دژی حکومەت دەستپێکردووەو بەردەوامە.\nسەرچاوە : فرانس 24


باڵای بەرز ڕێگرە لە بەردەم توش بوون بە نەخۆشیی دڵەوە - SAHAR KURDISH (Sorani)\nباڵای بەرز ڕێگرە لە بەردەم توش بوون بە نەخۆشیی دڵەوە\nحوزه‌یران 07, 2022 16:46 Asia/Tehran\nبە پێی گەورەترین موتاڵای جیھان لە بارەی پەیوەندیی باڵا و نەخۆشییەکانەوە، کەسانی باڵابەرز زیاتر گیرۆدەی توشبوون بە نۆرۆپاتی و ھەروەھا چڵکیاتی پێست و ئیسقانن و لە بەرامبەردا ڕادەی توشبوون بە نەخۆشیی دڵ و تەوژمی خوێن و کلۆسترۆڵ تیایاندا زۆر کەمە.\nبە پێی ڕاپۆرتی ئیسنا بە گێڕانەوە لە گاردییەن، بە پێی توێژینەوەیەک کە لە لایەن «سریدھاران ڕاغاوان» لە ناوەندی پزیشکیی «Rocky Mountain Regional VA» لە ویلایەتە یەکگرتووەکانی ئەمریکا ئەنجامی گرتووە، باڵای مرۆڤ لەگەڵ ھەڵکشان و داکشانی ئاستی توشبوون بە نەخۆشییەکانەوە لە پەیوەندی دایە.\nباڵا لەو ھۆکارانەی ھاوپەیوەند بە توشبوونی چەندین نەخۆشیی ھەرەباو لەوانە نەخۆشیی دڵ یان شێرپەنجەیە.\nلە توێژینەوەی زانستوەراندا ئەوە دەرکەوتووە کە باڵای بەرز پەیوەندیی بە نەخۆشیی دەماری کرۆنێری دڵ، تەوژمی خوێن و کلۆسترۆڵەوە ھەیە. ئەم توێژەرانە ھەروەھا پەیوەندییەکی تازەیان لە نێوان باڵای بەرزو مەترسیی زۆری توشبوون بە نۆرۆپاتیی ژینگەیی کە لە ئەنجامی زەبر وێکەوتن لە دەماری ئەندامەکانی لەش دروست دەبێت و ھەروەھا توشبوون بە چڵکیاتی پێست و ئیسقان لەم کەسانەدا دۆزیوەتەوە.\nتوێژەران ئێستاکە لەم باوەڕەدان کە باڵای مرۆڤ لەوانەیە ھۆکارێکی پڕمەترسیی نەناسراو بێت بۆ چەندین نەخۆشیی باو. لەگەڵ ئەمەش دا جەختیان لەوە کردووەتەوە کە بۆ ڕوون بوونەوەی ھێندێک لەم پێزانینانە پێویست بە موتاڵای زیاتر دەکات و لە توێژنەوەکانی داھاتوویان لە سەر حەشیمەتێکی زیاتر دەکۆڵنەوە.\nلەپە دەکرێتە پەنیر\nدەنگی زاحاودەری گەلەستێرەیەکی کورتەبنە\nئەو ئاڵماسانەی وا چیرۆکی بوومەلەرزە دەگێڕنەوە


15/08/2020 | 275 جار خوێندراوەتەوە\n- ئاساییە خەڵك لە دەسەڵاتێکی فاشل و فاسدو چەتە، ناڕازیبێ و بێتە سەر جادە. ئاساییشە خەڵك بگیرێن و بە توندوتیژی بەرپەرچیان بدرێتەوە، چونکە دەسەڵاتێك بەو مواسەفاتەی کە هەیە، هەر ئەونەی لەبارایە. تا ئێرا ئاسایی و چاوەڕوانکراوە. ئەوەی کە ئاسایی نیە، ئەوەیە کە دایك بگیرێ و کوڕ بیلاوێنێتەوە. ئاخر وێنە باوە بەعسییانەکە، ئەوەیە کە کوڕ بگیرێ و دایك بیلاوێنێتەوە، نەك بەعەکسەوە! پێموایە لێرەدا پۆستاڵی پارتی، هەنگاوێ پێش پۆستاڵی بەعس کەوتووەو ئیبداعی کردوە لە گوڕێنەوەی شوێنی دایك و کوڕدا، کە بەهەردو دیوا هەر ستەمکارییە، بەڵام بەم دیوە تازەیەدا قێزەونترە!\n- قێزەونترە، چونکە نیشتمان لە باڵاترین پێناسەیدا، ئەوەیە کە پێ ی ئەوترێ "دایك". دەی دایکەکانی وڵاتی ئێمە، ئەو مرۆڤە بەدبەختانەن کە ئەوپەڕی ڕەزالەتی مناڵەکانیان بەچاوی خۆیان ئەبینن، کە ئەوە مردنە بۆ دایك. ئەمە جگە لەوەی ژیانی خودی خۆشیان دنیایەك مردنی تری تێدایە، لەبابەتی مردنی کۆمەڵایەتی و کێشەکانی ژن، مردنی ئابووری و سەرەی تەقاعودی کە ناشیاندەنێ، مردنی دینی و بە نوقسان سەیرکردنیان، تا ئەگات بە قەیران و مردنە گشتییەکە، کە لەوێشدا وەکو نیوەی کۆمەڵ، پشکی نیوەیان بەرئەکەوێ.\n- ئەوە حاڵی دایکەو حاڵی نیشتمانیش ئەوەیە کە بەردەوام لەژێر لاقەکردنێکی چڕوپڕی خۆماڵی و بێگانەدایە. جا لێرەدا من نازانم دایك و نیشتمان، غەدر لەکامیان کراوە کە بەویتر چوێنراوە؟ بێگومان بۆ نیشتمان شانازیی نیە بە دایکێك بچوێنرێ کە ئەوە حاڵیەتی و بۆ دایکیش شانازی نیە کە نیشتمانێکی لاقەکراوی پێ بچوێنرێ.\n- جەوهەرو مانای دایك، لە ئەرکی دایکێتیدایەو لێرەدا دایك ئەو بوونەوەرە ئەخلاقییەیە کە بێبەرامبەر ئەرکی دایکێتی خۆی جێبەجێ ئەکات. ئەرکی ئەویش یەعنی ئەوپەڕی میهرەبانی و ئەوپەڕی دڵسۆزی و ئەوپەڕی خۆشەویستی و ئەوپەڕی قوربانیدان و ئەوپەڕی بەخشندەیی.. دەی جەوهەرو مانای نیشتمانیش ئەوەیە کە ئەرکی نیشتمانێتی جێبەجێبکات، ئەرکی نیشتمانێتیش ئەزانی چییە؟ هەمان ئەرکەکانی دایکێتییە بەڵام لەبری "ئەوپەڕی"، "لانیکەمی"!\n- یەعنی لەڕاستیدا نیشتمان دایك نیە، نیشتمان لانیکەمی دایکایەتییە. نیشتمان ئەو شتەیە کە هەر بە تۆزێك و بە لانیکەمی ئەرکەکە ئەبێ بە دایك، لەکاتێکا دایك خۆی، بە تەواوی ئەرکەکەو بەوپەڕی شتەکە دایکە!\n- ئینجا دایك خۆی لەخۆیدا دایکەو هەر بەوەی کە دایکە، ئیتر ئەرکی دایکایەتی ڕائەپەڕێنێ بەبێ ئەوەی هێزێکی دەرەوەی خۆی ناچاری ئەوەی بکات. بەڵام نیشتمان خۆی لە خۆیدا نیشتمان نیەو ئەبێ ئێمە بیکەین بە نیشتمان و بەو شتەی کە لانیکەمی دایکایەتیمان بداتێ.\n- بۆئەوەشی نیشتمان بکەین بە لانیکەمی دایك، ئەبێ ئێمە خۆمان لانیکەمی ئەولادو فەرزەندەبین. لانیکەمی فەرزەندەییش ئەوەیە کە خۆت ستەم لەو دایکە نەکەیت و قبوڵیش نەکەیت ستەمی لێبکرێ. پێوەری ئەو ستەمەش ژیانی گشتییە. یەعنی تۆ تا بونەوەرێك بیت لەناو عەقڵیەتی ئۆخەی ئۆخەی هەرکەس بۆ خۆیدا، نیشتمان ناتوانێ دایکبێ. ئەبێ هەرکەس لەناو هۆشیاری خۆیدا بچێتە ناو ژیانی گشتی و بەرژەوەندی گشتی، ئینجا نیشتمان ئەکەویتە ناو دایكبوونەوە.\n- لانیکەمی فەرزەندەیی، ئەوەیە کە هۆشیاری و ڕاستی و ئەخلاق سەرخەین بەسەر بەرژەوەندی و ڕق و دەمارگیریداو تەنیا لەبەر مەسڵەحەتێك، یان لەڕقی فڵان کەسێك، یان لەبەر دەمارگیری حیزبی و ئایدۆلۆژیی، خۆمان لە ستەمێك گێل نەکەین کە بە بەرچاومانەوە ئەکرێ. نیشتمانە دایکەکەش تەنیا بەم جۆرە فەرزەندەیە دروستئەکرێ. یەعنی مەسەلەکە ئەوەنیە کە نیشتمان بۆ نیشتمان نیەو بۆ دایك نیە، چونکە نیشتمان خۆی ناتوانێ خۆیبێ و دایكبێ، ئەبێ تۆ بیکەیت بەوە.\n- دایك مناڵ دروستئەکا، بەڵام نیشتمان هاوڵاتی دروستناکا، بەڵکو هاوڵاتی وڵات دروستئەکاو ئەبێ لەپێشا "هاوڵاتی" هەبێت. هاوڵاتیبوونیش ئەوەیە کە بێبەرامبەرو وەکو ئەرکی ئەخلاقی کار بۆ پرسە گشتییەکان بکەیت، وەکچۆن دایك بێبەرامبەرو وەکو ئەرکی ئەخلاقیی خۆی مناڵ بەخێوئەکات.\n- یەعنی لەڕاستیدا دایکایەتی ئاسایی و دایکایەتی نیشتمانی، ڕێك پێچەوانەن و ئێمە هەڵەین کە پێمانوایە ئەبێ نیشتمان دایکمانبێ، بەڵکو ئەبێ ئێمە دایکی ئەوبین. ئەگەر دایکایەتییەکی نیشتمانیش بۆ ئێمە لەئارادابێ، ئەکەوێتە دوای ئەم دایکایەتییەی ئێمەوە بۆ ئەو! بەڵام ئێمە بە دەسەڵات و شەعبەوە، لەوپەڕی عەقڵیەتی نادایکییدان بەرامبەر وڵات و پرسە گشتییەکان، بەم عەقڵەشەوە بەرەو بەغدا لێخوڕین، یان بەرەو دەوڵەتی کوردی، هەر ئەچینەوە ناو نانیشتمان!\n- ترحێو ئەمەم نوسی بۆ ئەو کوڕەی کە دایکە شەست ساڵانەکەی دەستگیرکراوە، کەچی تا تەواومکرد خۆشی گیرا!


کاسبکارێکی کورد لە ڕووباری \_"گادەر\_"دا خنکا\n15:08 - 25 بانەمەڕ 2719\nئاژانسی کوردپا: کاسبکارێکی کوردی خەڵکی شاری شنۆ لە ڕووباری گادەردا خنکا.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ئێوارەی ڕۆژی سێشەممە، ٢٤ی بانەمەڕ، کاسبکارێکی کورد بە ناوی \_"ئارام زەردە شوانە\_"، کوڕی واحید، خەڵکی گوندی \_"گوندەوێڵە\_"ی شاری شنۆ، لە ڕووباری گاداردا خنکا.\nتەرمی ئەو کاسبکارە کوردە، لە لایەن تیمی مانگی سوور و خەڵکی ئەو ناوچەیە دۆزرایەوە و ڕەوانەی نەخۆشخانەی شاری سەدەشت کرا.\nلە لایەکی دیکەوە، سێ هاووڵاتیی کوردی خەڵکی گوندی \_"حاجی کەندی\_"ی بەخشی باروقی شاری میاندووئاو، کە بە مەبەستی کۆکردنەوەی گیای بەهاری ڕوویان لە شاخەکانی ئەو ناوچەی کردبوو، بە مردوویی دۆزرانەوە.\nدەوترێت ئەو سێ هاووڵاتییە کوردە، باوک و کوڕ بوون و شوناسیان و هۆکاری گیان لەدەستدانیان بە ناڕوونی ماوەتەوە.


(فینس فوکلاری ) یەکێک بووە لە هەرە ترسناکترین و بەناوبانگترین ماڤیاو باندی توندوتیژی و دەمارگیری ایطایاڵیاو ئەوروپای ڕۆژئاوا کە موسڵمانبوونی خۆی ڕاگەیاند.\nلەدوای شەش هەوڵی کوشتنی ئەم عەسابە دەمارگیرە لەکۆتا جار بەداخەوە کوڕەکەی بەدەستی پۆلیسی ئیطاڵیا کوژرا، کە خۆی نەئەدا بە دەستەوە.. بۆیە دواجار لە دوای تیرۆرکردنی کوڕەکەی ژیانی (فینس ) بە جۆریکی دیکە گۆڕا کە سەد پلە جیاواز تر بوو.\nلە دوای لەدەستدانی کوڕەکەی زۆر خەمبار بوو کاتێ هەندێ ئایەتی قورئانی بەرچاو کەوت تەماشای کرد سەبارەت بەژیانی ئەو دەدوێت و باس لە دڵنەوایی و مردن و ژیان دەکات، بۆیە ڕاستەوخۆ موسوڵمان بوو و ئیسلام چووە ناو دڵیەوە، تەنانەت ناوی خۆشی گۆڕی بە (عبدالسلام ).\nعبدالسلام دەڵێت: کاتێک ئەم ئایەتەم خوێندەوە ( لکل امة اجلهم فاذا جاء اجلهم لایستاخرون ساعة ولا یستقدمون) زۆركاری تێکردم بەو سیفتەی کە من گەورەترین مافیاو دەمارگیر بووم لە ئیطاڵیا بەڵام ئێستا ئەو ڕۆژەیە کە مردنی کوڕەکەمم بە چاوی خۆم بینی.\nبۆیه موسڵمان بوونم ئاسوودەیم پێ دەبەخشێ.\nعبدالسلام دەڵێت: من کەسێکی زۆر ترسناک بووم هەموو کەس لێم دەترسا تەنانەت پیاوانی پۆلیسیش.. زۆر کەسێکی شەڕانی بووم، بەڵام لە دوای موسڵمانبوونم زۆر گۆڕام.\nعبدالسلام کاتێ موسڵمان بوو هەموو کارە ناشرین و خراپەکانی گۆڕی بەچاکەو هەستا چێشتخانەکردنەوەی خۆڕایی بۆ ئەو ڕێبوارو کەسانەی کە بێ ماڵ و هەژار و نەدار و ئاوارەن له شەقامی (کارنیتیجۆن )ی ئیطاڵی کە چەندەها کەس لێی سووند مەند بووە.\nئەوەی جێگەی سەرنج و دڵخۆشی کەرە بەهۆی گۆڕانی هەڵس و کەوتی و ڕەوشتی عبدالسلامەوە چەند هاوڕێیکەی دەمارگیر و تیرۆست و مافیایی.. موسڵمانبوون بەهەموو باوەڕێکیان موسڵمان بوونی خۆیاننیان ڕاگەیاند.\nتەنانەت خێزانەکەشی لە دوای چەند مانگێک موسڵمان بوو\nلە چاوپێکەوتنێکدا: خێزانی فینس دەڵێت من لە پێشدا قەناعەتم نەدەکرد بەوەی کە موسڵمانبم چونکە فینس زۆر خراپ بوو ناپاکی تری دەکرد لەگەڵ ژنانی ترداو مەی دەخواردەوەو ئازاری جەستەی دەدام ، وە زۆر خراپ مامەڵەی دەکرد لەگەڵم بەڵام لە دوای چەند مانگێک موسڵمان بوونی زۆر گۆڕا و نەرمونیان و زۆر بە بەزەیی و سۆز بوو لەگەڵم بۆیە منیش بڕیارمدا بچمە بازنەی ئیسلام، ئێستا هەردووکمان موسڵمانین و خزمەتی دینی خوا دا دەکەین هەم خۆشمان و هەم خەڵکیش ڕزگار بوون لە دەست ئازاری فینس و خراپەکانی.!\nالحمد للە علی نعمة الاسلام .\nداڕشتن و وەرگێڕانی /دایکی نوها.


Diplomatic Magazine | هۆکارەکانی پشتگیری دۆناڵد ترامپ لە بن سەلمان چین؟\nزریانی خاشقچی، محەمەد بن سەلمان ڕاناماڵێت\nبۆچی کەتنی کوشتنی رۆژنامەنووس خاشقچی لەناو کۆنسوڵخانەی وڵاتەکەی لە ئیستانبوڵ، نەبووە هۆی دوورخستنەوەی محەمەد بن سەلمان شازادەی جێنشینی سعودییە، لەدەسەڵات، یان پەراوێزخستنی لە سەر شانۆی نێودەوڵەتی؟\nلەگەڵمان بن بۆ شیکردنەوەی هۆکارەکانی پشت ڕاگرتنی بن سەلمان، لەبەرامبەر ئه‌و فشارانەی له سەری هه‌ن.\nكاتێک بن سەلمان بوو بە جێنشین، ڕۆژئاوا خەریکی کۆتاییهێنان بوو بە دانووستانەکانی ڕێککەوتننامەی ئەتۆمی لەگەڵ ئێران. ئەمەش بۆ ئەو خراپترین بژاردە بوو، ڕۆژئاوا بکەوێتەوە مامەڵەی دیبلۆماسییەوە لەگەڵ دوژمنی باوککوشتەی وڵاتەکەی؛ ئێران.\nبۆ ئەوەی سەرنجی دنیا بۆلای خۆی‌و وڵاتەکەی ڕابکێشێت، محەمەد بن سەلمان، کۆمەڵێک ریفۆرمی راگەیاند، له‌وانه:\n• دەربازکردنی ئابووری وڵاتەی لەوەی کە تەنها پشت به ناردنە دەرەوەی نەوت ببەستێت، کەرتەکانی تری بوژاندەوە.\n• رێگەدان بە ژنان کە شۆفێری بکەن، کە وەک دەستکەوتێکی بێوێنەو کرانەوەو مۆدێرنبوونی سعوودییە ناسێنرا.\n• رێگەدان بە سازکردنی کۆنسێرت، تەنانەت حکومەت نەک ڕێگەی بەوەدا، بەڵکو خۆی چەندین کۆنسێرتی ڕێکخست.\n• کردنەوەی سینەماو ڕێگەدان بە نمایشکرنی فیلمی بیانی.\nتا دەهات ئابووری ئێران بەهێزتر دەبوو، هەروەها کاریگەرییەکانی ئێران لە ناوچەکە زیاد دەبوون، لە سوریا باری شەڕ بە قازانجی بەشار ئەسەد گەڕا، لە لوبنان حزبوڵلا کاریگەری زیاتر دەبوو، لەعێراقیش کەس بەبێ ئێران پەنجە بەئاودا ناکات، لەولاشەوە لەبن هەنگڵی سعوودییەدا، لەیەمەن حووسییەکان تەنگیان بە حکومەت هەڵچنی بوو.\nئەم هەنگاوانە وایکرد زۆرێک لە ڕۆژئاوا، ئەو وەک نمونەیەکی باش ببینن‌و بیکەنە پاساوی رەوایەتیدان بە بازرگانیکردنی و چەککفرۆشتن لەگەڵ سعوودییە.\nهاوشان لەگەڵ ئەم هەنگاوانە، ئێران ڕێککەوتننامە ئەتۆمییەکەی ئیمزاکرد، ئەمەش وەک گەورەترین دەستکەوت‌و بەرەوپێشچوون لە ڕۆژهەڵاتی ناوەڕاست لێکدرایەوە، ئێران بوو بە هاوبەشێکی گرنگی رۆژئاوا، پەیتا پەیتا کۆمپانیا ئەوروپییەکان خۆیان دەکرد بە ئێراندا، چەندین گرێبەستی گرنگ ئیمزاکران، تەنانەت گەشتوگوزار بوژاییەوە، خەڵک لە ئەمریکاوە دەچوونە ئێران بۆ گەشتوگوزار.\nفشارەکانی سعوودییە لەسەر ئۆمابا، بێکاریگەربوون. ئەو دەیویست، ئێران‌و سعوودییە ڕۆڵی یەک قبوڵبکەن و پێکەوە هەڵبکەن، پێیوابوو ئەوە دووڕووییە، ئێران لەسەر پێشێلکردنی مافەکانی مرۆڤ لەوڵاتەکەیدا سزابدرێت، بەڵام سعوودییە خەڵات. ئۆباما دەیوویست هاوسەنگییەک دروستبکات لەنێوان ئەو دوو وڵاتەدا، ئەوەش سعوودییەی تەواو نیگەرانکردبوو.\nسعوودییە هەر کرانەوەیەکی ئەوروپاو ئەمریکا بەڕووی ئێراندا بەمەترسی بۆ سەرخۆی دەزانێت، وا ئەکات کە سعوودییە کەمتر هاوپەیمانییەکی کەمەرکێش بێت بۆ ئەوان. سعوودییە هەمیشە خوازیارە رۆژئاوا وەک هەڕەشە سەیری ئێران بکات.\nبن سەلمان کە وەزیری بەرگریشە، خۆی لە شەڕی یەمەنەوە تێوەگلاند، بەو هیوایەی لەچەند مانگدا حووسییەکانی دۆستی ئێران تەفروتوونا بکات، بەڵام وادیارە شەڕەکە شکستێکی تاڵ زیاتر هیچ نەبوو.\nدواتریش کەوتە گەمارۆدانی قەتەر بەتۆمەتی یارمەتیدانی تیرۆر، راستتر نزیکبوونەوەی ئەو وڵاتە لەئێران بەهانە راستەقینەکە بوو.\nبن سەلمان لەسەر کارە هەڵەشەییەکانی بەردەوام بوو، لەپڕێکا سەرۆک وەزیرانی لوبنان سەعد حەریری ڕفاند، هێنایە سەر شاشەو دەستیپێلەکارکێشایەوە، تا حزبوڵڵای لوبنان تەنگاو بکات‌و بە نۆره‌ی خۆی گورزێک لە ئێران بدات.\nپشتگیری کردنی دۆناڵد ترامپ لە بن سەلمان، تەنها مەسەلەی نەوت فرۆشتن‌و چەککڕین نییە، بەڵکو سعوودییە ڕۆڵی سەرەکی پێدراوە، لە نەخشە رێی سەدە کە بڕیارە بەناوی ئاشتی بۆ رۆژهەڵاتی ناوەڕاست، ئیدارەکەی ترامپ بەم زووانە رایبگەیەنێت.\nبەڵام لە هەر سێ حاڵەتەکەدا بن سەلمان کەوتە هەڵەوە، لەهەر سێبەرەکەدا ئێران بەهێزتر بوو، لەیەمەن شەڕ بەردەوامەو کارەساتێکی مرۆیی بەڕێوەیە، رێکخراوەکانی مافی مرۆڤ‌و نەتەوەیەکگرتووەکان ئاماژە بۆ تاوانی جەنگ دەکەن، ئەمەش هەڵوێستی فەرەنساو بەریتانیای گۆڕیوە.\nگەمارۆکانی سەر قەتەر، ئەو وڵاتەی زیاتر لە ئێران نزیککردەوە. کاتێک حەریری گەڕایەوە بۆ لوبنان پەشیمانبووەوە لە دەستکارکێشانەوەکەی‌و ئەوەش پێگەی حزبوڵڵای نەک لەق نەکرد، بەڵكو بەهێزتریکرد.\nدواتریش وەک لەراپۆرتی " سی ئای ئەی" ئاماژەی بۆکراوە، (بەپێی میدیاکان) بن سەلمان راستەخۆ تێوەگلاوە لە کوشتنی خاشقچیدا. کوشتنێک کەتەنها کپکردنی دەنگی جیاوزو ڕۆژنامەنووسان قورسایی پێنەدا بەڵکو، بەکارهێنانی سلکی دیبلۆماسی بۆ تیرۆری سیاسی لەسەر خاکی وڵاتانیتر، مەسەلەكه‌ی زیاتر گەورە کرد.\nسەرباری هەموو ئەمانە پێناچێت ئەم "هەرزە سیاسییە" هەروا دەستبەرداری دەسەڵات ببێت، هەرچەند ڕەنگە کەمێک جێی لەق بێت.\nنەخشە ڕێیەکە کە " جارێد کوشنەر"ی زاوای ترامپ سەرپەرشتی دەکات، ڕێگا چارەی کێشەی ئیسرائیل فەلەستینی تێدایە، کەبریارە بن سەلمان ئەکتەری سەرەکی بێت تیایدا. بن سەلمان لەڕێگەی فشارو ئیمتیازەوە سەرانی فەلەستین رازی بکات بە دەستهەڵگرتن لە خەونی دەوڵەتی سەربەخۆ، قایلبوون بە کۆنفیدراڵی ئوردن ـ کەرتی ڕۆژئاوا ـ غەززە.\nبۆیە ئیدارەی ترامپ سەرباری تۆمەتبارکردنەکەی " سی ئای ئەی" هێشتا ئامادە نییە دەستبەرداری بن سەلمان ببێت.\nبن سەلمان دەیەوێت دیوە سیاسی و سیمبولییه‌کەی کێشەی فەلەستین کەمبکاتەوە، زیاتر بیکات بە مەسەلەی ئارامی و خزمەتگوزاری. بۆ ئەمەش ناکۆکییەکانی فەتح و حەماس، ناڕەزاییەتییەکانی نەوەی نوێی فەلەستین، سیاسەتەکانی ئیدارەی ترامپ وەک کەمکردنەوەی کۆمەک بۆ ئیدارەی فەلەستینییەکان‌و جێبەجێکردنی دانپیانان بە ئۆرشەلیم وەک پایتەختی ئیسرائیل، هەروەها کۆمەکەکانی سعوودییە بۆ فەلەستینییەکان‌و گۆڕانی نەخشەی جیۆسیاسی ناوچەکە یارمەتیدەری بن سەلمانن لەم دۆسییەیەدا.\nلەولاشەوە وڵاتانی تری کەنداو و میسر زەندەقیان لە کاریگەریی و زیادبوونی پێگەی ئێران لەناوچەکە چووە، کە ئامادەن لەگەڵ ئیسرائیل بچنە هاوپەیمانییەکی ناشەرافمەندانەوە دژ بەئێران، لەسەر حسابی فەلەستینییەکان.\nلەم مەسەلەیه‌شدا ئیسرائیل ئاگادارانە دەجوڵێت، وەک رێگەدان بە رەوانەکردنی چەندین ملیۆن دۆلار لەلایەن قەتەرەوە بۆ حەماس لە غەززە، بەوەش پرسی فەلەستین لە پرسێکی سیاسی و ئایدۆلۆژییەوە دەبێت بە پرسی هاوکاری مرۆیی و خزمەتگوزاری.\nهیواکانی ترامپ بە بن سەلمان وەک ئومێدەکانی رۆژئاوا بە جەمال موبارەک، سەیفی ئیسلام و بەشار ئەلئەسەد ناکام نابن!\nئیسرائیل سەرباری ئەوەی پەیوەندی فەرمی دیبلۆماسی لەگەڵ وڵێتانی کەنداو نییە، بەڵام لەماوەی دوومانگی ڕابوردوودا چەند دەستکەوتی بەئاراستەی ئاساییبوونی پەیوەندی لەگەڵ ئەو وڵاتانە ناوە، بنیامین ناتیاناهۆ سەرۆک وەزیرانی ئیسرائیل سەردانی عومانی کرد، وەزیری رۆشنبیری وەرزش سەردانی ئیماراتی کرد، بڕیارە سعوودییە بۆیەکەمجار ڕێگە بدات کە ئایر ئیندیا ئاسمانی وڵاتەکەی بەکاربهێنێت بۆ گەشتکردن بۆ ئیسرائیل.\nبن سەلمان لە ڕێگا چارەی گەمارۆدانی ئێراندا، ڕۆڵی زیاتر دەگێڕێت لە پڕکردنەوەى ئەو بۆشاییەی لە هەناردەی نەوتدا دێتە ئاراوە.\nترامپ وەک هەر لەسەرەتاوە خۆی وەک دژە سیاسییە لەنگەرگرتووە تەقلیدییەکان ناساند، ئاوهاش ئەیەوێت سیاسەتێکی جیاوازترو ڕادیکاڵانە لە ڕۆژهەڵاتی ناوەڕاست بگرێتەبەر. هیواکانی ترامپ بە بن سەلمان وەک ئومێدەکانی رۆژئاوا بە جەمال موبارەک، سەیفی ئیسلام و بەشار ئەلئەسەد ناکام نابن!


یاداشتنامه‌یه‌كی نوێی لێك تێگه‌یشتنی زانكۆی به‌یان له‌گه‌ڵ زانكۆی زانست و ته‌كنۆلۆجیا.\nشه‌ممه، 2/10/2018، زانكۆی به‌یان، هه‌ولێر. سه‌رله‌به‌یانی رۆژی پێنج شه‌ممه‌ی رابردوو به‌رواری 8/2/2018 یاداشتنامه‌یه‌كی لێك گه‌یشتن له‌نێوان زانكۆی به‌یان له هه‌ولێر و زانكۆی زانست و ته‌كنۆلۆجیای/ یه‌مه‌ن- سه‌نعاء هاته واژووكردن .\nله‌لایه‌نی زانكۆی به‌یان به‌ڕێز (د. عه‌بدولسه‌لام موحه‌مه‌د سه‌عید ئه‌لحه‌یالی ) سه‌رۆكی ده‌سته‌ی ئه‌مینداران و له‌لایه‌نی زانكۆی زانست و ته‌كنۆلۆجیای یه‌مه‌نی به‌ڕێز ( ا.د. حه‌مید موحه‌مه‌د یه‌حیا عه‌قلان ) یاداشتنامه‌كه واژووكرا.\nله یاداشتنامه‌كه‌دا هاتووه كه هه‌ردوو زانكۆ هاوكاری زانستی و ئه‌كادیمی یه‌كتر بكه‌ن، هه‌ره‌وه‌ها ئاڵوگۆڕی زانیاری له پڕۆگرامه‌كانی فێركردن و توێژینه‌وه‌ی زانستی بكه‌ن.\nبه‌هیوای سه‌ركه‌وتن بۆ هه‌موولایه‌ك


جێگری سەرۆك وەزیران رایگەیاند: لە كوردستان و عیراق تەنھا كێشەی سیاسی و ئیداری نیە، بەڵكو مەترسی داعش ھەر زیندووە و دەبێت خەم سارد نەبین لەو بارەیەوە.\nئەمڕۆ چوارشەممە 17 تەمموزی 2019 قوباد تاڵەبانی جێگری سەرۆك وەزیران لە ھەولێر، پێشوازیكرد لە جۆن ویلكس باڵیۆزی بەریتانیا لە عیراق و جێمس سۆرنتۆن كونسوڵی گشتیی نوێی بەریتانیا لە هەولێر.\nلەو دیدارەدا باڵیۆزی بەریتانیا پیرۆزبایی پێكهێنانی حكومەتی نوێی هەرێمی كوردستان كرد و دووبارە متمانەدانەوە بە قوباد تاڵەبانی وەك جێگری سەرۆك وەزیران. هاوكاری و پشتیوانی وڵاتەكەشی دووپات كردەوە بۆ حكومەتی هەرێمی كوردستان.\nهەروەها ستایشی ھەنگاوی حكومەتی ھەرێمی كرد كە یەكەم وێستگەیان سەردانی شاندێكی باڵا بوو بۆ بەغدای پایتەخت پاش دەستبەكاربوونی كابینەی نۆیەم.\nلای خۆشییەوە، قوباد تاڵەبانی سوپاسی هەڵوێست و پاڵپشتی بەریتانیای كرد بۆ هەرێمی كوردستان و هەنگاوەكانی شانشینی یەكگرتووی لەمبارەیەوە بەرز نرخاند، هەروەها تیشكی خستە سەر بەهێزكردنی پەیوەندییە دوو قۆڵییەكان.\nپاش گفتووگۆ كردن لەبارەی كێشە سیاسی و ئیدارییەكانی عێراق و كوردستان، قوباد تاڵەبانی ڕوونیكردەوە كە لە كوردستان و عێراق تەنھا كێشەی سیاسی و ئیداری نیە، بەڵكو مەترسی داعش ھەر زیندووە ودەبێت خەم سارد نەبین لەو بارەیەوە.\nهەروەها لە دیدارەكەدا گفتوگۆكرا لەبارەی چاكسازییەكانی حكومەتی ھەرێم كرا و چۆنیەتی باشتر پێشكەش كردنی خزمەتەكان بەھاوڵاتییان تیشكی خرایە سەر.


کۆماری کوردستان و بایەخدانی بە پەروەردە – کوردستان و کورد\nدامەزرانی کۆماری کوردستان لە هەلومەرجی ئەوسای ئێران و ناوچە و جیهان‌دا لە گەڵ ئەوەی بڕیارێکی مێژوویی بوو کە لەلایەن ڕێبەرایەتیی حیزبی دێموکراتی کوردستان و لەسەر دەستی پێشەوا قازی محەممەد درا، لە هەمان کاتیش‌دا ڕووداوێکی یەکجار گەورە و دەسکەوتێکێی بەنرخ بوو بۆ گەلی کورد لە چوار پارچەی کوردستان بە گشتی و ڕۆژهەڵاتی کوردستان بە تایبەتی.\nکۆماری کوردستان کە خەون و ئاواتی لە مێژینەی کورد بوو، لە لایەک ببووە جێگای ئۆميد و مایەی شانازی بۆ گەلی کورد و لە لایەکی دیکەشەوە دوژمنانی کورد و کوردستان، چاویان پێی هەڵ نەدەهات. هەر بۆیەش لە هەموو لایەکەوە خەریکی پیلانگێڕی بوون دژی و هەر ئەوەش وایکرد کە نەیارانی ئەو کۆمارە نەتەوەییەی کورد هەوڵی لەنێوبردنی بدەن کە بە داخەوە هەوڵەکەیان سەری گرت و توانییان کۆماری کوردستان جوانەمەرگ بکەن.\nئەگەرچی تەمەنی کۆماری کوردستان لە ڕووی زەمانەوە تەنیا ١١ مانگ بوو، بەڵام کار و کردەوە و دەسکەوتەکانی کۆمار ئەوەندە گەورە و بەنرخ بوون کە بەراورد ناکرێن لەگەڵ ئەو ماوە کەمەی حوکمڕانیی کۆماردا.\nلە سەردەمی دەسەڵاتی کۆماردا بارودۆخی ژیانی سیاسی، ئابووری، کۆمەڵایەتی، فەرهەنگی و ئەمنییەتی خەڵک بە ڕادەیەکی یەکجار زۆر ئاڵوگۆڕی بەسەردا هاتبوو کە ببووە جێگای دڵخۆشی و ئومێد بۆ خەڵکی کوردستان لە لایەک و لە لەیەکی دیکەشەوە سەرنجی گەلانی دیکەی بۆ لای خۆی ڕاکێشابوو.\nکاربەدەستانی کۆمار لەو ماوە کەمەی بەڕێوەبردنی حکومەت‌دا گەلێک کاری بەنرخیان ئەنجام دا و کۆمەڵێک دەسکەوت بەدەست هاتن کە تاکو ئێستاش گەلی کورد شانازییان پێوە دەکات. خۆ ئەگەر بمانەوێ بە وردی باس لەو کار و دەسکەوتانە بکەین کە لە سەردەمی کۆماردا دەستەبەر کراون، ئەوە هەرکامە بە نۆرەی خۆی باسێکی تایبەتی و چڕوپڕی دەوێت. بەڵام دەتوانیین بە کورتی و پوختی ئاوڕێکیان لێ‌دەینەوە و تیشکیان بخەینە سەر.\nبەشێک لە دەسکەوتەکانی کۆمار بریتی بوون لە:\n١ـ بەڕەسمی کردنی زمانی کوردی لە ناوچەکانی ژێردەسەڵاتی کۆماردا.\n٢ـ پێک‌هێنانی هێزی پێشمەرگەی کوردستان، کە هێزێکی ڕێکوپێک و بەپرێنسیبی نیزامی بوو.\n٣ـ ناردنی قوتابی بۆ باکو و تەورێز بۆ دريژەدان بە خوێندن.\n٤ـ دامەزراندنی ڕێکخراوەکانی ژنان و لاوان و هاندانی ئەو دوو توێژەی کۆمەڵگە، بۆ بەشداریی زیاتریان لە بەڕێوەبردنی کاروباری نێو کۆمەڵگە.\n٥ـ گرنگیدان بە بارودۆخی ئابووری و دامەزراندنی پەیوەندیی ئابووری و بازرگانی لەگەڵ دەرەوە بە مەبەستی گەشەپێدانی ئابووریی کوردستان.\n٦ـ دامەزراندنی چاپخانە و دەرکردنی کۆمەڵێک ڕۆژنامە و گۆڤار و کتێب و کردنەوەی کتێبخانە بە زمانی کوردی لە مەهاباد.\n٧ـ دانانی قانوون بۆ گۆڕینی هێندێک دیاردە و نەریتی دواکەوتووانەی نێو کۆمەڵگە\n٨ـ دامەزراندنی ڕادیو و سینەما بە مەبەستی زیاتر وشیارکردنەوەی کۆمەڵگە.\nئەوانەی ڕیز کران تەنیا بەشێکی کەم لەو کار و دەسکەوتانە بوون کە کۆمار لە ماوەی کەمتر لە ساڵێک‌دا کردنی و ئەوەی نووسینی ئەم دێڕانە مەبەستیەتی تیشک خستنە سەر پرسی پەروەردەیە لە کۆماری کوردستان‌دا.\nئەگەر بمانەوێ باس لە پرسی پەروەردە و گرینگیدان بە زمانی کوردی لەو سەردەم‌دا بکەین، پێویستە کەمێک بگەڕێینەوە بۆ پێش دامەزراندنی کۆمار، واتە سەردەمی کۆمەڵەی ژیانەوەی کورد(ژ.کاف)، چونکە ئەو گرنگییەی کە لە سەردەمی کۆماردا بە زمانی کوردی و پەروەردە دراوە، لەسەر پاشخانی کۆمەڵەی ژێکاف بووە کە پێشتر لە ٢٥ی گەلاوێژی ١٣٢١ی هەتاوی و لەلایەن ژمارەیەک ڕووناکبیری ئەوکاتی کورد لە شاری مەهاباد دامەزرابوو.\nلە گەڵ ئەوەی کۆمەڵەی ژێکاف وەک حیزبێکی سیاسی نەتەوەیی بە نهێنی کاری دەکرد، بەڵام لە چالاکی ڕووناکبیری و فەرهەنگی خافڵ نەبووە. بەشێک لە کار و کارنامەی ژێکاف ئەمانە بوون:\n– دامەزرێنەرانی کۆمەڵە بە هەست بە بەرپرسایەتی لە بەرانبەر زمانی کوردی و بە پێی ئەو هەلومەرجەی تێیدا بوون، هەوڵیان داوە بەگوێرەی توانا و ئیمکانی خۆیان پۆلی فێرکردنی زمانی کوردی بکەنەوە و خەڵک هان بدەن فێری زمانی کوردی بن.\n-گۆڤاری نیشتمان یەکێک بوو لەو کارە گرینە فەرهەنگییە بوو کە کۆمەڵەی ژێکاف کردی. هاوکات ئەو گۆڤارە زمان‌حاڵی ژێکاف بۆ بڵاوکردنەوەی بیر و باوڕەکانی ئەم رێکخراوەیە بوو. گۆڤاری نیشتمان کە ٩ ژمارەی لێ دەرچوو، هەلێکی باشی ڕەخساند بۆ ئەو نووسەر و شاعیرانەی کە بە هۆی قەدەغەبوونی زمانی کوردی تا ئەوکات نەیان توانیبوو بەرهەمەکانیان بە زمانی کوردی بڵاو بکەنەوە. لەهەمان کاتیشدا دەرفەتێکی باش بوو بۆ پەروەردە و دەرخستنی شاعیر و نووسەری نوێ.\nـ چاپکردنی ڕۆژمێری کوردی یەکێکی دیکە لە کارەکانی کۆمەڵەی ژیانەوەی کورد بوو کە بۆ ماوەی دوو ساڵ و لە ساڵانی ١٣٢٢ و ١٣٢٣دا چاپ دەکران و بڵاو دەبوونەوە.\nئەو ڕۆژمێرانە بە شێعری نەتەوەیی و ئایینی ڕازێندراونەتەوە و هەندێک لە بیرەوەرییە گرنگەکانیشی تێدا نووسراون وەک:\n١/ ٢٥ی گەلاوێژ، دامەزرانی ژ.ک\n٢/ ٣٠ی پووشپەڕ، ساڵی دەرچوونی گۆڤاری نیشتمان.\n٣/ ١٦ی ڕەشەممە، ڕۆژی بنیادی چاپخانەی ژ.ک.\nـ دیاریی کۆمەڵەی ژ.ک یەکێکی دیکە لەو هەوڵانە فەرهەنگییانە بوو. ژێکاف ساڵی ١٣٢٢ چەند کۆمەڵە شێعرێکی لە نامیلکەیەک‌دا بەو ناوە بڵاو کردەوە.\nلە ڕاستیدا ئەو چەند هەنگاوەی کە بەرپرسانی کۆمەڵە لەو سەردەمەدا ناویانە، سەرەتایەکی باش بووە بۆ گرینگیدان بە زمان و ئەدەبی کوردی و هاندانێکیش بووە بۆ نووسەر و شاعیرانی کورد لە ڕۆژهەڵاتی کوردستان. هەر ئەو سەرەتایەش بووەتە بنەمایەک بۆ ئەو هەنگاوە گەورەی کە لە سەردەمی کۆماردا و بۆ پەرەپێدان و خوێندنی زمانی کوردی هەڵێنرا.\nهەڵبەت پێش پێکهاتنی کۆماری کوردستانیش، حیزبی دێموکڕاتی کوردستان لە بەرنامەی خۆی‌دا کە لە هەشت بەند پێک‌هاتبوو، گرنگیی تایبەتیی بە زمانی کوردی دابوو. لە بەندی ٢ی ئەو بەرنامەیەدا هاتووە: (نەتەوەی کورد مافی خوێندنی زمانی زگماکی خۆی هەبێ و تەواوی کاروباری ئیدارەکان بە هۆی زمانی کوردییەوە بەڕێوە بچێ).\nهەروەک هەموومان دەزانین و مێژووش شاهیدە، کۆماری کوردستان لەگەڵ هەموو ئەو کار و دەسکەوتانەی کە لەو ماوە کەمەدا ئەنجامی داون، زۆر هەنگاوی گەورەی بۆ خزمەت و پەرەپێدانی زمانی کوردی هەڵێناوەتەوە کە پێویستە بە بایەخەوە لێی بڕوانرێ.\nهەر لەگەڵ دامەزران و پێک‌هێنانی کۆماری کوردستان‌دا، ڕێبەران و کاربەدەستانی حکومەتی کوردستان گرینگیان بە خوێندن و پەرەپێدانی زمانی کوردی داوە و لەم پەیوەندییەدا کۆمەڵێک کاریان کردوە و چەندین بڕیاریان دەرکردوە، کە لە خوارەوە ئاماژەیان پێ دەدەین:\n١- بەڕەسمی کردنی زمانی کوردی لە ئیدارە و شوێنە ڕەسمییەکان، چونکە پێشتر زمانی کوردی لەو شوێنانە قەدەغە بووە.\n٢- بەڕەسمی کردنی زمانی کوردی لە قوتابخانەکانی ژێر دەسەڵاتی کۆماردا، بەمجۆرە بۆ یەکەم جار منداڵانی کورد توانییان لە قوتابخانە بە زمانی خۆیان بخوێنن و بنووسن. هەر لەم پەیوەندییەشدا وانەکان بە زمانی کوردی ئامادە کراون و دراون بە خوێندکاران.\n٣- بە زۆرەملێ و خۆڕایی‌کردنی خوێندن بۆ منداڵان (کچ و کوڕ)، واتە زۆرخستنە سەر دایک و باوکەکان تا منداڵەکانیان بنێرنە بەر خوێندن.\n٤- کۆکردنەوەی منداڵانی بێ‌سەرپەرست و دابەشکردنیان بەسەر بنەماڵە دەوڵەمەندەکان و ناردنە بەر خوێندنیان لەگەڵ منداڵی خۆیان.\n٥- یەک فۆڕم کردنی جلوبەرگی خوێندکاران لە قوتابخانە، تاکوو منداڵان هەست بە جیاوازی نەکەن و بۆ هاندانی زیاتریان و بەردەوام بوونیان لە خوێندن.\n٦- گۆڕینی ناوی قوتابخانەکان لە فارسییەوە بۆ کوردی، نموونە: گۆڕینی ناوی مەکتەبی پەهلەوی بە کرمانجی کوردستان و ناوی چەند قوتابخانەی دیکەش گۆڕان بە “گەلاوێژ” ، “کوردستان” و “پێشەوا” و هەندێک قوتابخانەی نوێ لە شارەکانی مەهاباد، بۆکان و شنۆ کرانەوە و قوتابخانەیەکی تایبەت بە کچانیش هەر لە شنۆ کرایەوە.\n٧- نوسینی ناوی قوتابخانە و دووکان و گشت ئەو شوێنانەی تابلۆیان لەسەر بوو بە کوردی و، گۆڕینی ناوە فارسییەکانیان بۆ سەر زمانی کوردی.\n٨- کردنەوەی پۆلی تایبەتی بۆ ئەو کەسانەی نەخوێندەوار بوون و هاندان و پاڵپشتی‌کردنیان بۆ چوونە ئەو کەلاسانە و لەو پێوەندییەدا دابین‌کردنی پێداویستییەکانیان.\n٩- ژنان گرنگی زۆریان پێ دراوە و لەگەڵ ئەوەی ڕێکخراوی تایبەت بە خۆیان هەبووە، لە بواری خوێندنیشەوە گرنگی زیاتریان پێ دراوە و هان دراون بۆ خوێندن و پۆلی تایبەتی نەخوێندەوارییان بۆ دانراوە.\n١٠- هێنان و دامەزراندنی چاپخانە لە شارەکانی مەهاباد و بۆکان هەوڵێکی دیکە بوو بۆ خزمەت بە زمان و کەلەپووری کوردی.\n١١- دەرکردن و چاپی کتێب و گۆڤار و ڕۆژنامە، بە زمانی کوردی، کە هەر یەکە و بە نۆرەی خۆی خزمەتی بە گەشەی زمان و ئەدەبی کورد کردووە.\n١٢- دانان و کردنەوەی کتێبخانەی نیشتمانی.\n١٢- پەروەردەی مامۆستا و هاتنی مامۆستای زمانی کوردی لە باشوورەوە بۆ مەهاباد، کە خزمەتی زۆریان بە زمانی کوردی کرد.\n١٣- وەرگرتنی بۆرسەی خوێندن بۆ لاوان و ناردنیان بۆ دەرەوەی وڵات بە مەبەستی درێژەدانی خوێندن و خوێندنی ئەفسەری.\n١٤- هەر لە سەردەمی کۆماری کوردستان بڕیار درا زمانی حوکمڕانی، زمانی شەرع و قانوون، زمانی بازرگانی، زمانی پێشمەرگایەتی بکرێتە زمانی کوردی و دەبێت کاری پێ بکرێ.\nهەر زوو بیر لەوەکرایەوە کە وشەیەکی گونجاو بۆ چەکداری کورد بدۆزرێتەوە و بکرێتە جێگرەوەی زاراوەی بێگانە و وشەی “پێشمەرگە” وەک هێزی چەکداری کۆمار کوردستان، بەڕەسمی هاتە نیو ئەدەبیاتی سیاسیی و نیزامیی کورد لە کوردستان.\n١٥- خوتبەی مزگەوت کرا بە کوردی، پێشتر خوتبەی مزگەوتەکان بە زمانی عەرەبی بوون، بەڵام لە لایەن حیزبی دێموکڕاتی کوردستانەوە بڕیار درا خوتبەی نوێژی هەینی بە کوردی بێت.\n١٦- یەکێکی دیکە لە کارە گرنگەکانی «هەیئەتی فەرهەنگی» ماوەنەدانی شێواندنی زمانی کوردی بوو، بە ناوی داهێنانی وشەی تازە و دروست‌کراوەوە.\nبەڕێوبەرانی کۆماری کوردستان هەر لە سەرەتاوە دەرکیان بەو ماف‌خوراوی و غەدرە کردووە، کە لە لایەن ڕێژیمی حاکم بە سەر ئێراندا لە کورد و منداڵانی کوردی دەکرد و باش دەیانزانی کە بە بەرنامە و نەخشەیەکی زیرەکانە هەوڵی سڕینەوەی زمان و فەرهەنگی نەتەوەی کوردیان داوە و ویستوویانە ڕۆڵەکانی لە دواکەوتووی و نەزانی‌دا بمێننەوە. بە لەبەرچاوگرتنی ڕاستییە کە زمانی هیچ نەتەوەیەک بەبێ هەبوونی دەسەڵاتی سیاسی ناتوانێ وەکو پێویست لە بوارەکانی سیاسی، قانوونی، ئابوری و دیپلۆماسی… هتد، گەشە بکا و دەوڵەمەند بێت؛ کۆماری کوردستان دەسەڵاتی خۆی لە خزمەت پەرەپێدانی زمانی کوردی دانا.\nلەگەڵ ئەوەی ڕێبەرانی کۆمار و حیزبی دێموکڕات، بەو پەڕی دڵسۆزی و خەمخۆرییەوە لە فکری منداڵانی کورد و خوێندنیان بە زمانی دایکی لە خوێندنگەکان‌دا بوون، خودی شەخسی پێشەوا بۆ خۆیشی وەک سەرۆکێکی خەمخۆر و بەمشوور بۆ دواڕۆژی گەل و وڵاتەکەی بایەخی زۆری بە پەروەردە و بارهێنانی منداڵانی کورد بە شێوەیەکی سەردەمیانە داوە.\nپێشەوا لە وتاری ٢ی ڕێبەندان‌دا بە شانازییەوە باس لەو کارانە دەکا کە لەو ماوە کەمەدا ئەنجام دراون:\n“چەند مەدرەسەی کچان و کوڕانمان کردەوە، مەدرەسەی شەوانەمان دایر کرد و کتێب بە زمانی کوردی تەرجەمە کران… کوڕ و کچ و پیاوی گەورە لە مەداریسی شەوانە و ڕۆژانە بە زمانی کوردی دەخوێنن و لە جیاتی ئەوەی شەش حەوت ساڵ خەریکی خوێندن و فێر بوونی فارسی بن لە مانگێک و دوو مانگ‌دا دەبنە خوێندەوار و هەموو شتێک دەخوێننەوە و دەنوسن”.\nپێشەوا قازی محەمەد زۆر هەوڵی داوە گەلی کورد لە گرینگیی خوێندن و خوێندەوار بوون ئاگادار بکاتەوە تا ڕۆڵەکانی نەتەوەکەی بە دنیای پێشکەوتوو و زانستی سەردەم ئاشنا بن و لە گەلانی پێشکەوتوو دوا نەکەون.\nپێشەوا دواجار لە وەسیەتنامەکەیدا دەفەرموێ: “بڕۆن بخوێنن و بە دوای زانست‌دا بگەڕێن.”\nتاگی بابەت: ئێرانڕۆژهەڵاتی کوردستانژ.کافکۆماری کوردستانکۆمەڵەی ژیانەوەی کوردگەلاوێژ پەیڕەوان


ئایا مانەوەی ئێران لەبەرژەوەندی ئەمریکادایە، به‌تایبه‌ت له‌كه‌نداودا؟!\nزۆرجار ئه‌و پرسیاره‌ی سه‌ره‌وه، هه‌م له‌لایه‌ن خوێندكارانی به‌ڕێزه‌وه‌و، هه‌م له‌لایه‌ن دۆست و هاوڕێیانه‌وه لێ ده‌كرێت، كه ده‌پرسن: ئایا مانەوەی ئێران لە بەرژەوەندی ئەمریکا دایە. به‌تایبه‌ت بە هۆی هەڕەشەکانی ئێران لەسەر وڵاتانی کەنداو ئه‌وا ئەمریکا دەیان ملیارد دۆلاری دەست دەکەوێت!؟\nئەو بۆچوونه‌ی سه‌ره‌وه تا ساڵی ٢٠٠١ ڕاست بوو. بەڵام پاش ساڵی ٢٠٠١ قۆناغێكی تر دێته بوون. چونكه پاش ئەوەی ئەمریکا رۆشتە ئەفغانستانەوە له ٢٠٠١ داو، ئینجا هاته عێراقیشەوە لە ٢٠٠٣ دا، ئیتر فراوانخوازیی و ھەژموونی ئەمریکا و ئێران بەتەواوی بەریەککەوتن.\nئه‌و هه‌ڵبه‌ز و دابه‌زه‌ی به‌ریه‌ككه‌وتنی به‌رژه‌وه‌ندییه‌كانی ئه‌مریكا و ئێران به‌رده‌وام بوو، هه‌تا بەتایبەت کاتێک لە سالی ٢٠١١ کە ڕاپەڕینی جەماوەریی لە سوریا ھاتەبوون. له‌وكاته‌وه ئێران بەتەواوەتی ڕۆشتە ناو بلۆکی ڕووسیاوە. ئەوەش بۆ ئەمریکا ھێڵی سوورە و له‌وه‌وه قۆناغی ته‌واو ناكۆكبوون له نێوانیان دا هاته‌بوون. ئیتر نەوتی ئێران و بەرژەوەندییەکانی ئێران بەتوندی بە چین و ڕووسیاوە، لکێنراوە.\nبێ گومان، ئه‌مریكا هه‌ر ده‌ڵێت: ((ڕه‌فتاری ڕژێمی ئێران ده‌گۆڕم!)). شیكه‌ره‌وه‌ی سیاسیی-ستراتیژییش له‌وه ده‌گات كه هه‌ر ڕژێمێك وه‌ك ئێران (ئایدۆلۆژی)ی بێت، ئه‌سته‌مه بتوانرێت (ڕه‌فتار)ی بگۆڕدرێت، به‌بێ ڕووخانی ڕژێمه‌كه.\nپێكانی ئه‌و ستراتیژه‌ی ئه‌مریكا ته‌كتیكه‌كانی ناوی و ئاڵوگۆڕه‌كانی ناوچه‌كه و ناو خودی ئێران، ده‌بنه‌هۆی كه‌مێك زیادبوون و كه‌مبوون بۆ ئه‌و (كات)ه‌ی كه بۆ ئه‌و ستراتیژه دیاری كراوه. بۆ نموونه:-


یەكگرتوو لەسەردەمی سەلاحەدینی دووهەمدا\nبۆ من وەك خوێنەرێك، وەك بینەرێك، وەك تەماشاچیەكی دیمەنە سیاسییەكان و كارەكتەرە سیاسییەكان، مامۆستا (سەلاحەدین) ی خولی پێشووی سەركردەی یەكگرتوو، لەگەڵ ئەم مامۆستا (سەلاحەدین)ی ئەم خولە، جیاوازی جەوهەری گەورەی تێدایە. ئەو كارەكتەرە سیاسیی و جێگرەی لە خولی پێشودا سەركردایەتی ئەو حیزبەی دەكرد، زۆر جیاوازە لەم كارەكتەرەی كە لە شوێنێكدا جوڵەدەكات شوێنی ئەو نییە. بۆئەوەی رووبەرەكە بەباشی پیشانبدەم و بەراوردكارییەكان بەباشی دەرخەم، یارمەتی خۆم و خوێنەر دەدەم بە خاڵ دیدی خۆم بخەمە روو.\nیەكەم: بەر لەهەموو شتێك، لە باشووری كوردستان، هیچ هێزێك هێندەی یەكگرتوو لەسەرەتادا بە پتەویی و بە پەروەردەیی دەستی پێنەكردوە. هیچ هێزێكیش هێندەی ئەو هێزە كادیری تۆكمە و باشی نەبووە، ئەم دوو بنەمایە لەقۆناغێكدا بوونە جێگای مەترسی لای هێزەكانی دیكە، بەڵام لە ئێستادا ئەو حیزبە لەو دوو پاییە بەدەرە و هیچ مەترسییەكی نەماوە و هێزەكانی دیكە ترسەكەیان رەویوەتەوە. قۆناغێك ئەم هێزە لای رۆشنبیران جێگای قسەكردنێكی رژدبوو، بەڵام لەم قۆناغەدا تەنها دەتوانی وەك حیزبێكی نەریتی لە ئاستێكی دیاریكراودا قسەی لەسەر بكەیت. هەڵە سیاسییەكان و جوڵە سیاسییەكانی بوونە دینەمۆیەك بۆ پەرتەوازەیی كادیرە باشەكانی و، كاڵكردنەوە بونیادییە پەروەردەییەكەی. تەنانەت ئێستا كادیرە باڵاكانیشی هێندە لە ئاستێكی روكەشیدا قسە لەسەر وێنەكان دەكەن، زۆرجار زەخت لەخۆت دەكەیت كەچی ناتوانی گوێیان لێبگریت. ئەم داڕمانە خێرایە لە پەروەردە و لە پەرتەوازەیی كادیرەكانی بۆناو هێزەكانی دیكە، راستەوخۆ پەیوەندی بە خراپی جوڵە سیاسییەكانی ئاستی سەرەوەی حیزب بوو.\nدووهەم: یەكگرتوو لەسەردەمی مامۆستا (سەلاحەدین)ی پێشودا كاتێك جێگای مەترسیبوو، كە رووبەرووی سیستەمێكی ناتەندروست بووبوویەوە. ئەم رووبەروو بوونەوەیە بە شێوازی مەدەنی (گەرچی باجی خۆی هەبوو) بووبوویە شوێنێك بۆ مەترسی لە سەر سیستەمە نادروستەكە، لە پاڵ ئەوەدا بوویە جێگای ئومێدیش بۆ ئەوانەی بروایان بە دەسكاریكردنی سیستەم هەبوو. لەو قۆناغەدا هێزی یەكگرتوو لەوەدابوو لەشوێنێكی گرنگ وەستابوو، كە ئەو شوێنە شوێنی خەڵك و مافی خەڵك بوو. شوێنێك بوو ئەركی حیزبی مەدەنی خاوەن پرۆژەیە هەمیشە لەو شوێنە بوەستێت. هێز و وەزەی یەكگرتوو لەو قۆناغەدا پەیوەندی بەشوێنەكەیەوە هەبوو، پەیوەندی بەو دونیابینیە رادیكاڵەوە هەبوو كە تێیدا دەژیا، پەیوەندی بەو گوتارەوە هەبوو لەسەری بەردەوام بوو، كاتێك شوێنەكەی خۆی جێهێشت و چوویە شوێنێكی تر، قۆناغی خراپی ئەو هێزە دەستی پێكرد.\nسێهەم: سەردەمی مامۆستا (سەلاحەدین) ی دووهەم خول. سەردەمێكی زێرین نابێت. سەردەمێك نابێت كە هەندێك پێیان وابوو بە گەرانەوەی ئەو سەردەمە زێرینەكە دەست پێدەكاتەوە. پێدەچێت ئەم قۆناغەی مامۆستا قۆناغی گواستنەوەی شوێن بێت. قۆناغی دەست و پەنجە نەرمكردنبێت لەگەڵ سیستەمێكی ناتەندروست، كە پێشوتر رووبەرووی دەوەستایەوە. قۆناغێك بێت ئیدی مامۆستا و تیمەكەی لەوە تێگەیشتبن شوێنەكەیان لەلایەن هێزی ترەوە گیراوە و نابێت لەو نێوانەدا لە ناشوێندا بژین. هێزی سیاسیش كە لەناشوێندا ژیا، توشی كەمێك لە كورت بینی دێت. لەم سەردەمەدا مامۆستا لەگەڵ خۆیدا شوێنی حیزبەكەی بردە ناو بازنەیەك كە سیستەم دەیەوێت تێیدا بێت.گەر لەناو ئەم سیستەمەدا كە دووهەم شوێنی ئەو هێزەیە، هێزەكە بەردەوام رووبەرووی رەخنە و كاڵبوونەوە بچێت، نابێت ببێتە جێی نیگەرانی كادیرەكانیان، چونكە ئەركی حیزبەكە بەتەواوەتی گۆڕاوە، ئەركی حیزبەكە بووەتە ئەركێكی دەسەڵاتی، ئەركێكی بەرگریكارانە لە دەسەڵات و بەرگریكارانە لە شوێنە نوێیەكەی كە كردویەتی بە سێبەری سیستەم و بەرگریكارێكی بێ گوتار.\nچوارەم: هەرچۆن كادیرەكانیان بەردەوام پەرتەوازە دەبن و دەچنە ناو هێزەكانی دیكە و، لەناو هێزەكانی دیكە دەبنە ئەستێرە و دەبنە خاوەن گوتاری رادیكاڵ. چاوەروانیش دەكرێت بەهەمان نەفەسەوە جیلی دووهەمی ئەوحیزبە وەك جیلی پێشخۆیان لەناو هێزی تردا خۆیان ببیننەوە. ئەو گوتارە رادیكاڵ و بەرگریكارەی لە مافی خەڵك، گوتارێكە بەردەوام نەوەی نوێ لەدەوری خۆی كۆدەكاتەوە، گوتارێكە پێویستی بە وزەی تازە و بەردەوامییە. یەكگرتوو دوای گۆرینی شوێنەكەی پێناچێت بتوانێت جیتر خۆی بكات بە خاوەنی ئەو گوتارە رادیكاڵە، چونكە تادێت هێزی زیاتر دروست دەبن و سەرمایەی خۆشیان لەسەر ئەو گوتارە بونیاد دەنێن. ئەوەی كێشەی بنەرەتی گەورەی یەكگرتووە ئەوەیە، گوتاری نەماوە، شوێنی خۆی گۆڕیووە، لەگەڵ سەركردەكەیدا دونیابینیەكەی خۆشی گۆڕی. هەمان مۆدێلە تەقلیدییەكەی وڵاتانی ئیسلامی و هێزە ئیخوانەكانی بەشێوەیەكی كوردانە دووبارەكردەوە. ئەم دووبارەكردنەوە تەقلیدیە و دەستهەڵگرتن لە رادیكاڵبوون و لە شوێنی بەرگریكردن لە مافی خەڵك، وایلێدەكات ببێتە سێبەری سیستەم. ئێستا ئەم هێزە سێبەری سیستەمە، گەرچی هەندێك لە قسەكەرەكانی دەیانەوێت لەدونیای شاشەكاندا ئەو وێنەیە لەسەر خۆیان لابدەن، بەڵام ناتوانن، چونكە لاشە گەورەكەی حیزب ئاوێزانبووە لەگەڵ لاشەی سیستەمە نادروستەكەدا.\nپێنجەم: سەردەمی مامۆستا (سەلاحەدین)ی دووهەم، دەبێتە خراپترین سەردەمی ئەو حیزبە. چونكە ئەو حیزبە نەیتوانی نەوەیەكی نوێی سەركردایەتی دروستبكات، بۆیە گەرایەوە بۆ سەركردەكەی پێشوو. كاتێكیش ئەو هاتەوە، بەو نەفەسەی پێشو نەهاتەوە، بەنەفەسێكی پیرانەی ژیان خۆشەویستانەی خۆپارێزەرانە هاتەوە. ئەم نەفەسە بۆ حیزبی مەدەنی هێندەی كودەتا مەترسیدارە. مامۆستا (سەلاحەدین)ی دووهەم، بەم ئەدا و جوڵە و نەفەسەوە، حیزبەكەی تالێواری كاڵكردنەوە دەبات. ئەم نەفەسە محافزكارانەیە و خۆبەستنەوە بە سیستەمەوە، ئەشێت لەروی دەستەی حیزبی داخراوەوە جێگای دڵخۆشیبێت، ئەما لەروی جەماوەرییەوە وێرانبوونە. هێزێك نەتوانێت نەوەی نوێ بۆ سەركردایەتی بەرهەم بهێنێت، هێزێك نەتوانێت لاینكەم شوێنەكەی خۆی چۆڵ نەكات، هێزێك نەتوانێت رادیكاڵانە سەیری سیستەمێكی وێران بكات، هێزێك گوتاری نەمابێت و لە سێبەری سیستەمدا قسە بكات، ئەو هێزە ناتوانێت ببێتە جێگای ئومێد. یەكگرتووی ئیسلامی بەم دۆخ و جوڵەیەوە، هەموو ئەو ئومێدانە دەكوژێت كە پێشوتر لەسەری كەڵەكە كراوە. لەدیوێكدا قسە لەسەر دادپەروەری دەكات، لەدیوەكەی تردا ئاڵاوە لە ستەمكاری! لە دیوێكدا باس لە یەكسانی ماف دەكات، لە دیوەكەی تردا لەگەڵ مافخۆران هەنگاو دەنێت. لە دیوێكدا باس لەسەرەوەری یاسا دەكات، لە دیوێكی تردا دەبێتە گروپ بۆ پێشێلكردنی یاسا... هتد ئەم فرە روخسارییەی لەم حیزبەدا دروستووبە لەسەردەمی مامۆستا (سەلاحەدین)ی دووهەمدا، پێماندەڵێت: ئەم هێزە ئیتر نایەوێت بە یەك روخسار و یەك گوتار و لە شوێنی راستەقینەی خۆی دەركەوێت. بۆیە جەسارەتی ناوێت بڵێین: سەردەمی مامۆستا (سەلاحەدین)ی دووهەم، سەردەمی دابەزینی ئاستی جەماوەری ئەو حیزبەدەبێت. بەڵام كێشە ئەوەیە هەرگیز لەخۆیان ناپرسن: بۆچی لە هێزی دووهەم و سێهەمەوە بوون بە هێزی پێنجەم لەرووی جەماوەییەوە!\nئه‌م بابه‌ته 139 جار خوێنراوه‌ته‌وه\nئایا ئەردۆغان كام لە ئامانجەكانی دەپێكێ؟


بەسەرهاتی راستەقینەی کچێک\nکاتی دابەشکردنی پارەی کارمەندانی سەرسندوقی هەڵبژاردن دیاری کرا\nبۆرییەکی گواستنەوەی نوێ بۆ نه‌وتی كه‌ركوك دروستدەکرێت\nدابەشکردنی موچە دەست پێدەکاتەوە\nبەفربارین گەیشتە سەنتەری شارەکان\nكورد و رابردووى كه‌ركوك مێژووى ململانێ.\nهەسەدە پەیامێک ئاراستەی تورکیا دەکات\nمه‌سروور بارزانی: پێویستە لایەنە سیاسییەکانی رۆژئاوای کوردستان رێککەوتنی نوێ بکەن\nعێراق پابەندە بە ناردنی بڕە پارەی هەرێم؟\nگۆڕان مەرجی هەیە\nسوریا داوایەک ئاراستەی سه‌ركرده‌كانى كورد دەکات\nYou are at:Home»بیروڕا»بەسەرهاتی راستەقینەی کچێک\nBy nuche.net on\t 2018/02/09 بیروڕا, تایبه‌ت\nخەریکی سەعی کردن بووم کاتێک دایکم بانگی کردم، ھەستە کچم ئەو ناو ماڵە کۆکەرەوە وا نیوەڕۆیە! ئەوە قاپەکانیش ھەر لەویایە!؟ گورج چووم بەلای ناو ماڵ و قاپ شۆردنەوە تا زوو تەواوی بکەم و بگەڕێمەوە سەر سەعیەکەم، ئەمڕۆ تاقیکردنەوەم ھەیەو با بیانوویان نەبێت. ئاھ.. کە دەرسێکی ناخۆشە، مێژووی ئیسلام. لەبەری کەو تەواو، لەبەر خۆمەوە بەخۆم دەڵێم. لاپەڕەی ٤٥ ، ئیسلام و شەڕی ئوحود….\nئەی باوکە کات چەند درەنگە! بەپەلە خۆم بگۆڕم و بڕۆم بۆ دەوام.\nدوای تاقیکردنەوە ھاتمەوە ماڵەوەو خێرا چوومە ژوورەوە خۆم بگۆڕم، فریا نەکەوتم باسی تاقیکردنەوەکەی ئەمڕۆیان بۆ بکەم کاتێک باوکم ھاتە ژوورەوەو بە قایشەکەی پشتی کەوتە لێدانم. ڕامکردە حەوشە، ھاوارمکرد توخوا باوکە چیم کردووە؟ ئای ئای، توخوا توخوا، تۆبە، بەخوا ھیچم نەکردووە!\nباوکم بەدەم لێدانەوە ھاواری ئەکرد، قەحبە ئەو سترێجە چیە لەبەرتایە! نەمووت نابێ پانتۆڵ لەپێ بکەی؟ پێم وتی چی؟ ھا؟ لەئێستاوە بەڕەڵا ئەبیت؟ زرم شەقێکی یا لەناو سکم، لەئیسقانی قاچم.\nئای، یای، یای، مردم باوکە گیان، توخوا بەسە. لەناو ھاوارو زریکەو گریانمدا هانام برد بۆ دایکم، دایکە گیان فریام کەوە!. دایکم بەپرتەو بۆڵە گووتی: قەحبەی بێناموس بەقسەی منت نەکرد، دەبخۆ دەردت بێت.\nھەستم کرد قایشەکان کەمتر بەرم دەکەون و منیش بەپێوە خۆم بۆ ناگیرێت، شل و کوت بووم بەلێدان و ئیتر وردە وردە ئەخشکێم بەعەرزا بەرەو سووچی ژوورەکە، بەرەو لای مەعرەزی نوێنەکە، بەرەو “قوژبنی ئارامی”. بەدەم ھەنسکەوە گوێم لە کرێچیەکەمانە کە لەھات و ھاواری من ھاتۆتە خوارەوەو دەستی باوکمی گرتووە. گوێم لێیە بە باوکم ئەڵێ بۆ وا لەو کچە ئەکەن، چی کردووە ھەی بێویژدان. ئەگەرچی سوکنایی بەدڵما ھات کە ئەو ژنە میھرەبانە بەو گەنجیەی خۆیەوە بەرەنگاری باوکم بۆوە کەتەمەنی نزیک بە شەست ساڵ دەبێ، ھاوکات نەمدەتوانی بیر لەوە نەکەمەوە کەچەند تەریق بوومەوە. چەن خەجاڵەتم کێشا کە حەیام چووە. دراوسێکان پێیان زانیوە کە پانتۆڵە تازە جوانەکەی ئەمڕۆم بەدزیەوە لەبەرکردووەو باوکم بۆیە لێم ئەدات، خۆی خەتای خۆشم بوو کە بەقسەیانم نەکرد. بەدەم نووزە نووزی گریانەوە. کرێچیەکەمان، دەستی ھێنا بەسەرماو وتی: بەداخەوە، چیبکەم لەوە زیاترم پێناکرێت، بەڵام ئەگەر ئەمجارە دەستی بەرزکردەوە، وەرە بۆقاتی سەرەوە بۆلای من ناھێڵم دەستت بۆ بەرن. لەو جارەوە ھەستم دەکرد ئەو کرێچیە پشت و پەنایە بۆمن، ھەندێجار قسەی دڵی خۆمم بۆ ئەکردو گوێی بۆ ئەگرتم. باسی ئەو کوڕانەم بۆ ئەکرد کەلە ڕێی مەکتەب، چاو چاوێن و نامەی دڵداریم ئەدەنێ. باسی دراوسێکەمانم بۆ ئەکرد کە نەیدەزانی بە خانمە ئەکتەری تورکی بڵێ ماڤی، و ئەیوت ماپی، باسی قووتابخانەو هاورێکانم کە چەند ژیانیان لەمن خۆشترە. ئای چەند پێکەنین پێکەوە بەو قسانە. باسی ژنانی گەڕەکمان ئەکردو سوعبەت و نوکتەکانمان فرمێسکی لەچاومان ئەڕژان. قاقا پێ ئەکەنین. ئەو ڕۆژانە بیرم چووبۆوە کەباوکم و دایکم چەند خراپن، بیرم چووبۆوە کە لێدانەکەی باوکم نەیھێشت تا سێ ڕۆژ بڕۆمەوە مەکتەب، چوونکە ھەموو گیانم شین بووبۆوەو ئەیەشا. ئەزانی، کەلەدڵەوە پێ ئەکەنی بۆ لەحزەیەک بیرت نیە کە تۆ چەند لەتاڵی و سەختیدا ئەژی؟ ئەزانی ئەو کاتانە تەنانەت وام ھەست ئەکرد ئیتر باوکم لێم نادات، چونکە حەیامان ئەچێ. کرێچیەکەمان پێی زانیو، دەروو دراوسێ هاتۆتە سارمان.\nھاوینێکی گەرم بوو وابزانم مانگی حەوت بوو، بەپەلە و بەڕاکردن بەسەر قادرمەکانا ڕامکردە قاتی سەرەوەو دیسان ھانام برد بۆ کرێچیەکەمان. کرێچیەکەمان، دەرگای کردەوەو ئاھێکم پیا ھات کەلە ماڵەوەیە بەدڵی پڕەوە چوومە ژوورێ. گوتی چیبووە؟ بۆ وا شڵەژاوی؟\nگوتم کاکم ھاتووە! کاکم کەماڵ و مناڵ و ژنی هەیە.\nسەیرێکی کردم وتی ئێ؟ چیبووە؟\nپێچێکی ناخۆش ھات بەناو سکماو یەکسەر دڵم پڕ بوو لەگریان. وتم با لێرە بم تا ئەڕوات. کرێچیەکەمان چوو دەرگاکەی داخست، وتی نەکا بێتە سەرەوە، ھاتەوەو وەکو ئەوەی تێگەیشتبێ لە پێچە ناخۆشەکانی ناو سکم و ھەنسکەکانم. وتی دەستت بۆ ئەبات؟ هه راسانی سێکسی و قسەکەی تەواو نەکرد دامە پڕمەی گریان، بەدەمیەوە ھەرچۆنێک بێت تێمگەیاند کە قسەکەی ڕاستەو بۆیە ناوێرم بڕۆمە خوارەوە تا دایکم یان باوکم دێتەوە.. ئای چەند ناخۆش بوو دەربڕینی ئەو نھێنیە گەورەو ئەو تاوانە. ئای چەن بە ئازار بوو ئەو ئیعتیرافە. ئای چەن ناخۆش بوو کەسێکی بێگانە پێت بزانێ کە برای خۆت ھەراسانی سێکسیت بکات. دایکم هەموو جارێک ئەیوت ڕۆح لە شوێنێکی سەختەو دەرنایەت، نەمدەزانی یانی چی بەڵام کە کرێچیەکەمان پرسیاری کردو گووتی ئەی بۆ بەدایکت ناڵێیت؟ ئەو کاتە زانیم یانی چی. چوونکە دایکم پشت و پەنام نەبوو، بگرە کە پێم گوت برا گەورەکەم چیم لێدەکات، تەنیا پێی گووتم ووسبە کچێ چاوی لێ سوورکردمەوەو گوتی ؛ ئەتەوێ خوێنی کوڕەکەم بکەیتە کاسەوە؟.\nچەند ڕۆژێک بوو ھەر لەماڵەوە بووم، وەک ڕۆژانی تر قاپ شتن و ماڵ پاکردنەوە، جل شتن و سەرشتنی برا بچوکەکانم سەرقاڵیان کردبووم. لەدڵی خۆما زۆر بیرم ئەکردەوە تاکەی وابم؟ کێ فریام کەوێ؟ چۆن ئاوا بژیم؟ ھاوینان ناخۆشترین کات بوو چونکە مەکتەب نەبوو ئیتر ھەر لەماڵەوە زیندان بووم. ئەو ھاوینە بووم بە ١٧ ساڵ، بیرم نایەت حەڤدە جار دڵم خۆش بووبێت. ئێوارە باوکم دوای نوێژ ھاتەوە ماڵەوەو لەخۆیەوە ڕووی خۆش بوو. وتی وەرە کچم. بەپەلە ڕامکردە بەردەمی وتم بەڵێ باوکە گیان فەرموو. گوتی ئیتر تۆ ١٧ ساڵیت و ناچیتەوە مەکتەب، ئەتدەم بەشوو. سبەینێ دێنە داوات.\nدونیا ڕەش بوو لەبەر چاوم، دەمم قفڵ بوو، یەک وشەم بۆ نەوترا ئەگەرچی ھەزار پرسیارو ھەزار لێکدانەوەم ھەبوو. دامە پڕمەی گریان، و بەدەم گریانەوە ھەندێ بۆڵەم لێوەھات کە باوکم ھیچ گوێی لێنەبوو، تەنھا وتی ھەستە لاچۆ. ئەو شەوە تا بەیانی خەو نەچووە چاوم، ھەندێجار بەدەم ھیلاکیەوە کە وەنەوسم ئەداو خەبەرم ئەبۆوە بەخۆمم ئەوت بەشکەم خەو بێت؟ بەشکەم بەیانی دڵی بگۆڕێت، بەشکەم بەساقەو بەقوربانی بم دڵی نەرم بێت و نەمدا بەشوو چوونکە من دەمەوێ زانکۆ تەواو بکەم، دەمەوێ ببمە محامی یان هیچ نەبێت شەشی ناوەندی تەواو بکەم. یانی تۆ بڵێی بەو قسانە دڵی چاک نەبێ! دڵی خۆمم خۆش ئەکرد کە نا باوکم ھیجگار ئەوەنەش خراپ نیە، بەشێکی خەتای خۆمە کە ھەموو شتێک بەدڵی ئەو ناکەم. با بەیانی ڕۆژ بێتەوە خۆم ئەزانم دڵی نەرم ئەکەم. بەدەم زەردەخەنەیەکی وشکەوە خەو بردمیەوە. کاتێک خەبەرم بۆوە نان و چایی بەیانیەو بەپەلە ھەستام فریای خۆم بکەوم لای باوکم. کە چووە سەر سفرە و دەم و چاوی باوکمم بینی نوتقم نەکرد. وەک بڵێی ئەیزانی نیازی ئەوەم ھەیە دڵی نەرم بکەم، بۆیە زۆر توڕە دیاربوو، ئاگری لێ ئەباری.\nدەمەو عەسر بوو باوکم ھێشتا لەنوێژ نەھاتبۆوە چوومە حەوشەی پشتەوەو جوان خۆم گۆڕی. پانتۆڵە سترێجەکەم کە یەکجار لەبەرم کردبوو کردمە بەرم، قەمیسێکی تازەشم ھەبوو زۆرم حەز لێبوو ئەویشم لەگەڵیا لەبەر کرد. تەنکە موکیاجێکم کرد و لە ئاوێنەکەدا سەیرێکی خۆمم کرد وتم: ئەمڕۆ دێنە داوات، ئەبیت بە ژن، شوو ئەکەیت، مناڵت ئەبێ.. نانا خراپیش نیم جوانم. دەبە نەوتەکەم گرت بەدەستمەوەو بەبێ وەستان لەسەرەوە تا پێم خۆم پێ تەڕکرد، شقارتەکەم داگیرساند. ئیتر ئازاری جەستەو ڕۆحم تێکەڵاو بوو، هەڵئەبەزیمەوە ڕامکردە حەوشەی پێشەوە، هاوارم ئەکرد، وایییییییی تا تاریک بوو بەرچاوم. ئیتر هەستم بەئازار نەدەکردو بۆ ھەتا ھەتایە چاوم نوو‌قاند.\nتێبینی: ئەم نوسینە لە ڕووداوێکی ڕاستەقینەوە وەرگیراوە.\n2019/01/06 0 ئەمڕۆ ساڵیادی دامەزراندنی سوپای عێراقە\n2019/01/06 0 داهاتووی ناڕوونی بازرگانی نێوان ئێران و عێراق\n2019/01/03 0 تورکیا لە تاران و مۆسکۆ دوور دەکەوێتەوە\n2018/12/31 0 ساڵی ٢٠١٩، ساڵی قەیران لە سیاسەتی جیهانی\n2018/12/25 0 سیناریۆکانی بەردەم داهاتووی سوریا\n2018/12/20 0 بڕیاری کشانەوە و کاردانەوەکان\n2018/12/16 0 برێگزیت و داهاتووی ئەوروپا\n2018/12/10 0 سایتێکی ئێرانی: مام لە کوێ، بەرهەم ساڵح لە کوێ؟\n2018/12/03 0 عێراق کامیان هەڵدەبژێرێ؟\n2018/11/26 0 تاران و بەغدا،کامیان دوور دەکەونەوە؟\n2018/10/24 0 گۆڕان دۆڕانی و یەكێتیش نەیبردەوە!\n2018/10/18 0 خێزان وەکو دەوڵەتێکی بچووک\n2018/12/18 0 دایبابی هێلی کۆپتەر!


خه‌ڵـکی ڕووسیا ده‌نگ بۆ هه‌ڵبژاردنی سه‌رۆکایه‌تی ده‌دات\nئه‌مڕۆ یه‌کشه‌ممه هاوڵاتیـیانی ڕووسیا به‌ره‌و بنکه‌کانی ده‌نگدادن ده‌چن بۆ به‌شـداریکردن له هه‌ڵبژاردنی سه‌رۆکایه‌تی، وه پـێده‌چێت ڤلادیمیر پـوتن بۆ گه‌ڕێـکی دیکه بـبێته‌وه به سه‌رۆک.\nزیاتر له 200 هه‌زار که‌س وه‌ک خۆبه‌خش له نزیکه‌وه چاودێری پـرۆسه‌ی ده‌نگدانه‌که ده‌که‌ن، ئه‌مه‌ش به‌و هیوایه‌ی ئه‌و فرتوفێڵانه دووباره نه‌بنه‌وه وه‌ک ئه‌وانه‌ی ئۆپـۆزسیۆن ده‌ڵێت له هه‌ڵبژاردنه په‌رله‌مانیـیه‌که‌ی 4 ی دوازده‌ی سـاڵی ڕابردوودا کران.\nهه‌روه‌ها 600 هه‌زار که‌سی دیکه‌ش خۆیان تۆمارکردووه که له ڕێـگه‌ی ئنته‌رنێته‌وه سه‌یری ڤیدیۆی ئه‌و کامێرایانه بکه‌ن که له هه‌موو ئه‌و نزیکه‌ی 100 هه‌زار بنکه‌ی ده‌نگدانه‌ی ڕووسیادا دانراون.\nبه‌ڵام له‌گه‌ڵ ئه‌مانه‌شـدا ئاژانسی گۆلۆسی سه‌ربه‌خۆ بۆ چاودێری هه‌ڵبژاردنه‌کان ده‌ڵێت زیاتر له 2000 سکاڵای پـێـگه‌یشـتووه که ده‌ڵێن فرتوفێڵ کراون، له‌وانه پاسی پـڕ له ده‌نگده‌ر له‌م بنکه بۆ ئه‌و بنکه ده‌برێن تاوه‌کو ده‌نگی ساخته بده‌ن.\nڤلادیمیر پـوتن که هه‌نووکه سه‌رۆک وه‌زیره و له سـاڵی 2000 وه هه‌تا 2008 سه‌رۆکی وڵات بوو و ده‌سـتوری ڕێـگه‌ی پێ‌نه‌ده‌دا بۆ گه‌ڕی سێـیه‌م له‌سه‌ر یه‌ک بـبێته‌وه به سه‌رۆک، وا ئێسـتا پـێشبینی ده‌کرێت بـبێته‌وه به سه‌رۆک.\nبه‌پـێی ڕاوه‌رگرتنێـکی گشـتی له لایه‌ن ناوه‌ندی له‌ڤادای ناحکومیـیه‌وه کراوه، پـێشبینی ده‌کرێت پـوتن به لایه‌نی که‌م 62% ی ده‌نگه‌کان بـباته‌وه که به‌وه پـێویست به سـازدانی گه‌ڕێـکی دیکه‌ی هه‌ڵبژاردن ناکات.


وەک پێداچوونەوەی ٢٣:٤٣، ١٦ی ئابی ٢٠١٠ (بینینی سەرچاوە)\n(پەڕەیەک دروست کرا بە 'root چییە؟ root بریتیە لە هەژمارێک کە لەسەر سیستەمی یونیکس و لینوکس هەیە، کە دەسەڵاتی ڕەها...')\nوەک پێداچوونەوەی ٢٣:٤٤، ١٦ی ئابی ٢٠١٠ (بینینی سەرچاوە)\nroot بریتیە لە هەژمارێک کە لەسەر سیستەمی یونیکس و لینوکس هەیە، کە دەسەڵاتی ڕەهای بەسەر کۆماند و پەڕەگەکانی سیستەمدا هەیە. مەبەست لە دەسەڵاتی ڕەها ئەوەیە کە دەتوانیت هەرسێ کرداری بینین و جێبەچێکردن و دەسکاریکردنت هەیە لەهەرچی پەڕگەو پرۆگرام هەیە لەسەر کۆمپیوتەرەکەت، وەهەروەها دەسەڵاتی ئیشپێکردنی هەموو کۆماندەکانی هەیە لە [[CLI]].\nroot بریتیە لە هەژمارێک کە لەسەر سیستەمی یونیکس و لینوکس هەیە، کە دەسەڵاتی ڕەهای بەسەر کۆماند و پەڕەگەکانی سیستەمدا هەیە. مەبەست لە دەسەڵاتی ڕەها ئەوەیە کە دەتوانیت هەرسێ کرداری بینین و جێبەجێکردن و دەسکاریکردنت هەیە لەهەرچی پەڕگەو پرۆگرام هەیە لەسەر کۆمپیوتەرەکەت، وەهەروەها دەسەڵاتی ئیشپێکردنی هەموو کۆماندەکانی هەیە لە [[CLI]].\nوەک پێداچوونەوەی ٢٣:٤٤، ١٦ی ئابی ٢٠١٠\nroot بریتیە لە هەژمارێک کە لەسەر سیستەمی یونیکس و لینوکس هەیە، کە دەسەڵاتی ڕەهای بەسەر کۆماند و پەڕەگەکانی سیستەمدا هەیە. مەبەست لە دەسەڵاتی ڕەها ئەوەیە کە دەتوانیت هەرسێ کرداری بینین و جێبەجێکردن و دەسکاریکردنت هەیە لەهەرچی پەڕگەو پرۆگرام هەیە لەسەر کۆمپیوتەرەکەت، وەهەروەها دەسەڵاتی ئیشپێکردنی هەموو کۆماندەکانی هەیە لە CLI.\nوەرگیراو لە «https://chawg.org/w/index.php?title=Root&oldid=2302»\nئەم پەڕەیە دواجار لە ٢٣:٤٤ی ١٦ی ئابی ٢٠١٠ نوێ کراوەتەوە.


16:22 - 7 July 2020\nهەنگاو: پێنج هاووڵاتیی دیکە لە شارەکانی بۆکان، شنۆ و جوانڕۆ دەستبەسەر کران و بەمەش لە سەرەتای مانگی پووشپەر تا ئێستا ٢٧ هاووڵاتیی کورد لەلایەن ناوەندە ئەمنییەکانی حکوومەتی ئێرانەوە دەستبەسەر کراون.\nبە پێی هەواڵی گەیشتوو بە ڕێکخراوی مافی مرۆڤی هەنگاو، ڕۆژی دوشەممە ١٦ی پووشپەری ٢٧٢٠ (٦ی ژوئیەی ٢٠٢٠)، هێزەکانی ئیدارەی ئیتلاعاتی بۆکان، دوو برای دانیشتووی گەرەکی ئەمیراوای ئەو شارەیان بە ناوی “ئەحمەد ناسری” و “جەلال ناسری”یان دەستبەسەر کردووە.بە وتەی سەچاوەیەکی ئاگادار، جەلال ناسری دوای چەند کاتژمێر لێکۆڵینەوە ئازاد کراوە ئەحمەد ناسری بۆ دەستبەسەرگەی ئیدارەی ئیتلاعات گوازراوەتەوە.\nلەلایەکی دیکەوە، ڕۆژی یەکشەممە ١٥ی پووشپەڕ هێزەکانی ئیدارەی ئیتلاعاتی بۆکان کەسێکی دیکەیان بە ناوی ئیبراهیم ڕەحمانی لە هەمان گەڕەک دەستبەسەر کردووە.\nهەمان ڕۆژ هاووڵاتیەکی خەڵکی شاری شنۆ بە ناوی “ئەبوبەکر بیلال” دوای بانگ کران بۆ ئیدارەی ئیتلاعات دەستبەسەر کراوە. لە ماوەی ڕۆژانی ڕابردوو لانیکەم پێنج هاووڵاتی لەو شارە دەستبەسەر کراون.\nهەروەها، چالاکێکی مەدەنی بە ناوی فاتێح محەمەد خانی خەڵکی جوانڕۆ لە ماوەی ڕۆژانی ڕابردوو لەلایەن هێزەکانی ئیدارەی ئیتلاعات دەستبەسەر کراوە. هەواڵنێری هەنگاو لە شاری جوانڕۆ ڕایگەیاندووە ناوبراو ئەمڕۆ براوەتە دادگا و لە حاڵێکدا ٨ کەس لە هێزە ئەمنییەکان لەگەڵی بوون بۆ شوێنێکی نادیار گوازراوەتەوە.\nبە پشتبەستن بە ئاماری تۆمارکراو لە ناوەندی ئامار و بەڵگەنامەکانی ڕێکخراوی مافی مرۆڤی هەنگاو، لە سەرەتای مانگی پووشپەوەڕەوە (١٧ڕۆژ) لانیکەم ٢٧ هاووڵاتیی کورد لەلایەن ناوەندە ئەمنییەکانی حکوومەتی ئێرانەوە دەستبەسەر کراون.


بە هۆی تەقینی مین منداڵێک دەستەکانی و چاوی لە مەریوان لە دەستدا – هەواڵی سۆرانی\nدوای ئەوەی کە دوێنی لە یەکێک لە گوندەکانی شارۆچکەی سەوڵاوای سەر بە مەریوان منداڵێکی تەمەن ١٢ ساڵان بە هۆی تەقینەوەی مینە بەجێماوەکان شەڕی ئێران و عێراق هەر دوو دەستی و چاوی لە دەستدابو ڕەوشی تەندروستی نالەبارە.\nبەپێی زانیاری بەدەستخراو ئەو مێرمنداڵە ناوی شایان فەرجیە لە دوانیوەڕۆی ڕۆژی هەینی رابردوو لە ڕێگای نێوان مەریوان_سنە لە نزیک گوندی “پێچوێن” سەر بە ناوچەی “کەڵاتەرزان” لە کاتی ئیتسراحەت کردن چەند میترێک دوور لە بنەماڵەکەی مینەکەی پێدا تەقیەتەوە.\nبە وتەی یەکێک لە نزیکانی ئەو بنەماڵەیە، شایان فەرەجی” گوێی و هێندێک لە لەشی بە هۆی تەقینەوەی ئەو مینە بریندار بووە و هەر دوو دەستی و هەروەها چاوێکی لە دەست داوەو لە دوای گەیاندنی بە نەخۆشخانە لەبەر خرابی باری تەندروستی گومان دەکرێت چاوەکەی کەشی لەدەستبدات.\nلەلایەکیترەوە ئەمڕۆ ۲۴ی گوڵانی ۱۳۹۷ی هەتاوی کۆڵبەرێکی کورد بەناوی ،خالید ، خەڵکی گوندی گوڵاوێی سەر بە شاری پیرانشار دەکەوێتە سەر مین و لاقێکی خۆی لە دەست داوە.\nبە پێی هەواڵی گەیشتوو ئەم کارەساتە لە کاتی پەڕێنەوەی ناوبراو لە رێگای ” دەستارە ” رودەدات و جیا لە لەدەست دانی لاقێکی خۆی بە سەختیش بریندار بووە.\nکابین و چادری خەڵکی لێقەوماوی سەرپێڵ زەهاو لە ئاگردا سوتا\nکرماشان، بەهۆی خواردنی قارچکەوە ٣ کەس گیانیان لەدەستدا\nبومەلەرزەیەکی بەهێز لە ئێران ٨٢ برینداری لێکەوتەوە


کورد و شۆرشی ١٩٧٩ لە ئێران – بەشی ٢٤ | Roji Kurd ڕۆژی کورد\nماڵەوە مێژوو كورد و شۆڕشی ١٩٧٩ کورد و شۆرشی ١٩٧٩ لە ئێران – بەشی ٢٤\nکورد و شۆرشی ١٩٧٩ لە ئێران – بەشی ٢٤\nلە ڕێپێوانی ١٦ی ئۆکتۆبری ساڵی ١٩٧٨ی زایینیی نزیکەی دە هەزار کەس لە ئیلام ڕێپێوانیان ئەنجامدا. لەو ڕێپێوانە‌دا کەسایەتی ئایینیی ئەو شارە بە ناوی مامۆستا حەیدەری لە پێشەوەی جەماوەر بەشداربوو. لە ئیلام قوتابخانەکان داخرابوون و ڕێپێوان بە شێوەیەکی ئارام و بەبێ تێکهەڵچوون لەگەڵ چەکدارە ئێرانییەکان بەڕێوەچوو. زۆربوونی جەماوەری بەشدار لەو ڕێپێوانە بە ڕادەیەک بوو کە هەموو شەقامەکانی فێردۆسی، خەیام، عەبدوڵڵاهی و چەند شەقامێکی دیکە و بولواری قەرەباڵغکرد.\nلە پارلەمانی ئێران دوو نوێنەری سنە بە ناوەکانی فەرۆخ لەقا بابان و مێهدی شێخۆلئیسلامی لێپرسینەوەیان لە دەوڵەت کرد و خوازیاری لێوردبوونەوە و ڕوونکردنەوە سەبارەت بە کوشت و بڕی خەڵکی سیڤیلی سنە لە کاتی ڕێپێوان بوون.\nلە ڕۆژهەڵاتی کوردستان مامۆستایان بە گشتیی کاریگەرییەکی بەرچاویان لەسەر ڕووخانی پەهلەوی دانا. زنجیرە مانگرتن و ڕێپێوانە نەبڕاوەکانیان کاریگەری لەسەر هەموو کۆمەڵگای کوردستان دانابوو و دایک و باوکی قوتابییەکانیش پاڵپشتییان لێ دەکردن. گەر لە دەڤەرێکیش ئەو پشتیوانییە نەکرابا،خەباتی مامۆستایان بەردەوام بوو و قوتابییەکان بەبێ مامۆستا لەسەر کلاسەکان کاتیان بەسەردەبرد.\nزۆرجار لە ڕاگەیاندنەکانی سەر بە کوڕەکەی موحەممەد رەزا پەهلەوی پڕۆپاگەندەی سەیر و ناڕاست لەمەڕ دێمۆکڕاتبوونی سیستەمی پەهلەوی بڵاوکراوەتەوە و بە تایبەتیی لە دە ساڵی ڕابوردوودا بەهۆی ئەوە کە کەس و لایەنێک بە شێوەی دۆکیومێنتاری بەرەنگاری ئەوجۆرە چەواشەکارییانە نەبووەتەوە، ئەوان لەسەر بەژیارناساندنی دەستهەڵاتەکەی پەهلەوی بەردەوامن. لێرە ڕا بە دواوە هەوڵ دەدرێت وێڕای لێوردبوونەوەی کڕۆنیکلی کورد و شۆڕشی ١٩٧٩، ئاوڕ لە ئەو بەشانە بدرێتەوە کە نادێمۆکڕاتبوونی سیستەمی پەهلەوی لە زمانی خۆیانەوە دەسەلمێنێت. واتە لێرە بەبێ ئەوە کە بایەخ بە ڕاپۆڕتەکانی وڵاتان و ڕێکخراوە بیانی‌یەکان و نووسەران و چالاکانی دژی سیستەمی پەهلەوی بدرێت، تەنیا لە ڕێگەی سەرچاوەی فەرمیی خودی دەستهەڵاتەکەی پەهلەوی باس لە شێوەی دەستهەڵاتداری پەهلەوی دەکرێت. بڕواننە ئەم وێنەی ژێرەوە:\nلێوردبوونەوە لەم هەڵوێستە فەرمییەی حکومەتەکەی پەهلەوی گرنگە و تێگەییشتن لە مێژووی دەستهەڵاتداری ئەو بەبێ ئەم لێوردبوونانە سەرناگرێت. ئەم وێنەیە لە ڕۆژنامەی ڕەستاخیز هەڵگیراوە کە بڵاوکەرەوەی هەموو ڕووداوەکانی ئێران لە ڕوانگە و پێرسپێکتیڤی پەهلەوی بوو.\nبە پێی ئەم سەرچاوە فەرمییەی دەستهەڵاتی پەهلەوی، هەتا مانگی ئۆکتۆبری ساڵی ١٩٧٨ی زایینیی، دەستهەڵاتی پەهلەوی بە شێوەیەکی عەشیرەتیی و بە شێوەیەکی غەیری قانوونی بەڕێوەچووبوو. لەبەرچاو بگرن کە ئەندامانی بنەماڵەی پەهلەوی ٣٧ ساڵان دەستیان لە هەموو کار و باری دەستهەڵاتداری‌دا هەبوو و لە سەرووی قانوون، ڕێکخراو و ئۆرگانە فەرمییەکانی حکومەت و دەوڵەتە جۆراوجۆرەکان و پارلەمان هەڵس‌وکەوتیان دەکرد. ٣٧ ساڵ ئەم بنەماڵەیە پێشێلکەری قانوون و کەرامەتی نەتەوەیی و مرۆڤی هەر تاکێکی ژێر دەستهەڵاتی ئێران بوون و چەند مانگ بەر لەوە کە پێگەیان بۆ هەتاهەتا بنبڕکرێت، وەک دوایین پەلەقاژەی مانەوەیان «ئایین‌نامەی هەڵس‌وکەوتی ئەندامانی بنەماڵەی پاشایەتی»یان گەڵاڵەکرد! ئەم «بەیان‌نامە»یە واتە هەتا ئۆکتۆبری ١٩٧٨ی زایینیی ئەم بنەماڵەیە هیچ ڕێزێکیان تەنانەت بۆ قانوونەکانی خۆیان و سیستەمێک نەبوو کە خۆیان بەڕێوەیان دەبرد و ئەوپەڕی بێسنووریی دەستهەڵاتی ئەندامانی بنەماڵەی پەهلەوی لە ماوەی ٣٧ ساڵان‌دا دەسەلمێنێت.\nلەبەرچاو بگرن کاتێک کە ڕاگەیاندنی مۆنارکیستەکان ئاوڕ لە مێژووی پەهلەوی دەدەنەوە، جۆرێک باس لەو سەردەم دەکەن کە گوایە پەهلەوی باوک و کوڕ ناسنامە و کەرامەتیان دا بە خەڵک و گەر ئەوان نەبوان ئێران لە پێشکەوتن بێبەر دەبوو. سەرنجی ئەم وێنەیە ژێرەوە بدەن.\nئەم وێنەیە هی گوندێکی ٧٠ ساڵ پێشی سیستان یان کوردستان نییە. ئەم وێنەیە لە ساڵی ١٩٧٨ی زایینیی لە گەڕەکی ئەفسەریەی تاران کێشراوە. ئەنجامی ئەو هەموو دروشم و «شۆڕشی شا و خەڵک»ی پەهلەوی لە نموونەی ئاوادا دەتوانین ببینین. شا لە پەرتووکێکی خۆی‌دا بە ناوی «به سوی تمدن بزرگ» کە دوو ساڵ بەر لە ڕاکردن لە دەستهەڵات بڵاویکردەوە، باس لە پێنج قۆناخی ئاوەکانکردنەوە دەکات، بەڵام پاش بەڕێوەبردنی پێنج بەرنامەی ئاوەدانکردنەوە و لە ماوەی ٢٩ ساڵان‌دا ئەمە ئەنجامی بەرنامەکانییەتی کە لە پێتەختەکەیدا مناڵانی پێتەخت ئاویان بەم شێوەیە دەبردەوە ماڵ کە لە وێنەدا دەیبینن. سیاسەتی تەندروستی و سیاسەتی ئاوەدانکردنەوەی پەهلەوی لە ڕێگەی ئەم وێنەیەی پێتەخت‌ەوە باشتر فام دەکرێت، بە مەرجێک کە لەبەرچاو بگیردرێت کە ئەمە دۆخی خەڵکی پێتەختنشینی فارسی شیعەی دوازدە ئیمامی بوو، ئیتر لەبەرچاوگرتنی ئەم فاکتەرانەش یارمەتیدەرن بۆئەوەی بزانین دۆخی ئاوەدانکردنەوەی شار و گوندەکانی کوردستان چۆن بوو. بە پێی ئەو سەرچاوەی حکومەتییە تانکێڕێک ئاو لە ئەفسەریەی تاران بە سەد تمەن دەفرۆشرا و شەقامەکانی هێشتا هەر خاکی بوون.\nپەهلەوی لە ماوەی ٣٧ ساڵ دەستهەڵاتداریی خۆی‌دا توانیبووی هەندێک کورد وەک دۆست و یار بۆ خۆی لە ڕۆژهەڵاتی کوردستان پەیدا بکات. ئەو کەسانە بە شێوەی جۆراوجۆر پشتیوانی خۆیان لە پەهلەوی دەردەبڕی. هەندێک کەس بە شێوەیەکی بەردەوام لە بۆنە گرنگەکانی دەستهەڵاتی پەهلەوی‌دا بەشدارییان دەکرد. جگە لەوە کەسانێک بە هزر و پێنووسەوە لە خزمەت دەستهەڵاتی پەهلەوی‌دا بوون. بۆ وێنە ئەحمەد شەریفی کە بەرپرسی دەفتەری «خاک و خون» لە مەهاباد بوو، قەڵەمێکی یەکجار شادۆستانەی لە ڕۆژنامەدا بەکاردەبرد (نووسراوەکانی لە دادێ‌دا بڵاودەکرێنەوە). هەندێک سەرۆک عەشیرەت و فێئۆداڵ‌یش هەبوون کە هەرکات لە چاوەڕوانی ئەوەدا بوون پەهلەوی بیانخوێنێتەوە بۆئەوەی بە خزمەتی بگەن، بەڵام لەبەر ئەوە کە دەیانزانی وەبەر قین و نەفرەتی جەماوەری کورد و ئەڤیندارانی قازی موحەممەد دەکەون، لە نێو جەماوەردا پێشوازییان لە شا نەدەکرد. بە گشتیی لە دوایین مانگەکانی دەستهەڵاتداری پەهلەوی‌دا، پەهلەوی لە کوردستان‌دا هیچ دۆستێکی نەبوو کە بوێرێت شادۆستی و خزمەتکاربوونی خۆی بۆ پەهلەوی نیشان بدات و هەربۆیە لەو ساڵە‌دا جێژنی شەشەمی بەهمەن کە جێژنێکی فەرمیی حکومەتی پەهلەوی بوو، لە ڕۆژهەڵاتی کوردستان بەڕێوەنەچوو.\nبە پێی ڕاپۆڕتێک کە لەمەڕ شاری سنە لە ڕۆژنامەی فەرمی سەر بە پەهلەوی بڵاوکرابوو، لە شاری سنە کارمەندی زۆربەی ئیدارەکان لە مانگرتن با کەمکاریی‌دا بوون. ویستەکانی مانگرتوانی ئیدارەی دادگوستەری و ئیدارەی گشتیی زانیاری و گەشتیاری جێبەجێکران، هەربۆیە مانگرتنەکەیان شکاند و بۆ سەر کار گەڕانەوە. لە هەمان کاتدا کارمەندی زۆر ئیدارەی دیکە مانیانگرت. بۆ وێنە کارمەندەکانی ئیدارەی گشتیی فێرکاری و پەروەردە و کادری خزمەتگوزاری نەخۆشخانەی پەهلەوی مانگرتنی خۆیان لەو ڕۆژەدا ڕاگەیاند کە کارمەندەکانی دادگوستەری و زانیاری و گەشتیاری چوونەوە سەر کار. لەم ڕۆژەدا کارمەندەکان و مامۆستایانی دانشسەرا مانگرتنی خۆیان دەستپێکرد. لە سنە لەو کاتەدا جگە لەو کارمەندانەی کە ناویان هات، کارمەندەکانی ئەم ئیدارانەی ژێرەوە لە مانگرتنی خۆیان‌دا بەردەوام بوون:\n. کارمەندەکانی ئیدارەی ئابووری و دارایی\n. کارمەندەکانی ئیدارەی پۆست\n. کارمەندەکانی ئیدارەی نوێسازیی قوتابخانە\n. کارمەندەکانی ئیدارەی سەندووقی کارئامووزی\n. کارمەندەکانی ئیدارەی هاوکاری گوندەکان\n. کارمەندەکانی ئیدارەی تۆمار\nلە پیرانشار مانگرتنی مامۆستایان بەردەوام بوو. ئەوان لە ڕۆژی ١٥ی ١٠ی ١٩٧٨ی زایینییەوە مانگرتنی خۆیان ڕاگەیاندبوو. ئەم مانگرتنەی پیرانشار سەرتاسەری بوو و لە تەواوی شار دا تاقە قوتابخانەیەک ئاوەڵا نەبوو. قوتابییەکانی ئەو شارە دەیانتوانی کە بچنەوە سەر کلاسەکانیان، بەڵام لە پاڵپشتیی مامۆستایان‌دا لە ماڵێ مانەوە. مامۆستاکانی پیرانشار بەیاننامەیەکیان بۆ شکاندنی مانگرتن لە ٤٧ خاڵان‌دا گەڵاڵە کردبوو.\nلە ئیلام مانگرتنی ئیدارەی دارایی بەردەوام بوو و هەربۆیە پڕۆژە و کاروباری ئاوەدانکردنەوەی ئەندازیارانی نوێسازیی مابۆوە. مانگرتن لە لایەن کارمەندەکانی بێهداشتی ژینگە، ڕێکخراوی تەعاوۆنی گوندەکان و ئیدارەی پۆست‌یش لەو شارە بەردەوام بوو. لە ورمێ مانگرتنی کرێکارانی هەر چوار بەشی ئەو شارە بەرینە بە ڕۆژی سێهەمی خۆی گەییشت. ئەوان لەگەڵ ڕاگەیاندنی مانگرتنی خۆیان، بەیانییەکیان لە ١٣ خاڵان‌دا بڵاوکردەوە و مەرجەکانی گەڕانەوەیان بۆ سەر کار بۆ حکومەتی پەهلەوی دەستنیشانکرد. بەلەدێکانی شارەداری‌ش لەو ڕۆژەدا چوونە ڕیزی مانگرتوان و شارەداری زەختی زۆرتری وێ کەوت.\nلە کرماشان کۆلێجەکانی زانست و پزیشکی زانکۆی ڕازی لە مانگرتنی خۆی‌دا بەردەوامبوو. خوێندەکارەکانیش لەسەر کلاسەکانیان ئامادە نەدەبوون و پشتیوانی خۆیان لە مانگرتنەکە دەربڕی. هەروەها کارمەندەکانی ڕێکخراوی تەعاوۆنی گوندەکان، پۆست، ئەوقاف لە مانگرتنی خۆیان بەردەوامبوون و دۆخی ئەو شارەش بە تەواویی لە حکومەت شێوابوو. لە کرماشان مامۆستایان جارێکی دیکە چوونە سەر شەقام و ناڕەزایەتی خۆیان سەرلەنوێ دەربڕێوە. ئەمجارە مامۆستا هەورامییەکانیش لەگەڵیان کەوتن و ڕێژەی ڕێپێوانکەران بە نزیکەی دوازدە هەزار کەس گەییشت. پاش ئەوە کە ڕێژەی بەرچاوی خۆیان نیشانی چەکدارانی پەهلەوی دا، لە مەیدانی مەولەوی ئەو شارە ویستەکانی خۆیان لە ١٥ خاڵاندا خوێندەوە.\nمانگرتن و دژایەتیی لە سەرتاسەری ئێران‌دا بە شێوەیەکی بەربڵاو زەخت و گوشاری خستبوو سەر حکومەتی پەهلەوی و هەربۆیە بەرپرسانی حکومەت بڕیاریان دا بۆ هێورکردنی دۆخەکە، سەدان زیندانی سیاسیی دیکە ئازاد بکەن.\nبابەتی پێشوویەکێک لە جاشە پێکراوەکانی گڵۆڵانی سەرێ مرد\nبابەتی دواترشارەوانیی مهاباد گڵکۆی شاعیران و هونەرمەندانی مهابادی شێواند


ئیتر پێویستت بە چاوەڕوانی نییە\nبەريتانيیەكان ڕێگەيەكى نوێيان داهێنا كە لە برى چەند كاتژمێرێك، لە چەند چركەيەكدا پشکنین بۆ کۆرۆنا دەکات و دەستینیشانی دەکات.\nتۆڕى هەواڵیی بی بی سی بڵاويكردوەتەوە (يەكشەممە 1ى تشرينى يەكەمى 2020)، پشكنينەكە لە ڕێگەى هەناسەدانەوەيە و لە ناوچەی وێڵز پەرەى پێدراوە و دەتوانێت لەماوەى چەند چركەيەكدا توشبوون بە كۆرۆنا ئاشكرا بكات.\nبی بی سی ئاماژەی بەوەشکردووە کە پشكنينەكە دەتوانێت جياوازى بكات لەنێوان پەتاى كۆرۆنا و هەر پەتايەكى ترى پەيوەست بە سيستمى هەناسەدان.\nگۆڤارى "لانسێت"ى پزيشكى بڵاويكردوەتەوە، تاقيكردنەوەكە لەسەر ئامێرە نوێكە لە ئەڵمانيا و ئايسلەندا كراوە، لاى خۆيەوە پەرەپێدەرانى ئامێرەكە باسيان لەوەكردوە، "ئامێرەكە لەماوەى شەش مانگى تردا ئامادە دەبێت بۆ بەكارهێنان ئەگەر پارەى پێويستيان بۆ دابين بكرێت بۆ دروستكردنى."\nسانتى دۆمينيگيز، بەرێوەبەرى كۆمپانياى "ئيمسبيكس دياگنۆستيكس" كە پەرەى بە ئامێرەكە داوە وتويەتى، لەبەر ئەوەى ئەنجامى پشكنينەكە دەستبەجێ دەردەكەوێت، دەتوانرێت ئامێرەكە لە دەرەوەى نەخۆشخانەكانيش بەكاربهێنرێت لەسەر ئاستێكى فراوان، هەروەها پێويستى بە كەسێكى شارەزاش نييە بۆ وەرگرتنى نمونە و پشكنينى.\nبەوێنە..هەورە بروسکە چەند وێستگەیەکى کارەبا دەکاتە قەرەبروت\n2020.11.07 - 13:23


ھۆمایون ئەردەڵان - ویکیپیدیا، ئینسایکڵۆپیدیای ئازاد\nدووی شوباتی ١٩٥٠\n١٧ی ئەیلوولی ١٩٩٢(١٩٩٢-09-١٧) (٤٢ ساڵ ژیاوە)\nچێشتخانەی میکۆنوس لە شاری بەرلینی ئەڵمانیا\nپاریس، گۆڕستانی پێرلاشێز\nنوێنەر و بەرپرسی حیزبی دێموکراتی کوردستانی ئێران لە ئەڵمانیا\n١٩٧٩ – ١٩٩٢\nبەرپرسی حیزب لە ئەڵمانیا\nگۆڕی شەڕەفکەندی و عەبدوولی و ئەردەلان لە گۆڕستانی پێر لاشێزی پاریس\nھۆمایون ئەردەڵان (٢ی شوباتی ١٩٥٠ لە سەقز – ١٧ی ئەیلوولی ١٩٩٢ لە بەرلین) نوێنەر و بەرپرسی حیزبی دێموکراتی کوردستانی ئێران لە ئەڵمانیا و یەکێک لە ئەندامانی کۆمیتەی ناوەندی ئەو حیزبە بوو. ئەو لەگەل سادق شەرەفکەندی، فەتاح عەبدولی و نوری دێھکوردی لە میکۆنۆس لە ١٧ ئەیلوولی ١٩٩٢ لە بەڕڵین شەھید کرا.\n١ ژیان و خەبات سیاسی\n٤ پەیوەندییە دەرەکییەکان\nژیان و خەبات سیاسی[دەستکاری]\nھومایوون لە بنە ماڵەی ئەڕدەڵانەکانی سەقز و کوڕی سەیفوڵڵا خان ئەردەڵان بوو. لە ساڵی ١٩٧٩ خوێندنی لە زانستگای کوردستان لە سنە بە جێ ھێشت و بوو بە ئەندامی حیزبی دیموکراتی کوردستانی ئێران. لە ساڵی ١٩٨٣ بە ئەندامی کومیتەی ناوەندی ئەو حیزبە ھەڵبژێردرا. دواجار بوو بە بەرپرسی لقی سەقزی حیزبی دیموکرات. لە دوای کۆنگرەی ھەشتم ئەو حیزبە لە ساڵی ١٩٨٧ چوو بۆ ئەڵمانیا و بوو بە نوێنەری ئەو حیزبە لەو وڵاتە. ئەو لە شاری فرانکفۆرت ژیانی بە سەر دەبرد.\nھومایوون ئەردەڵان لە چێشتخانەی میکۆنوس لە شاری بەرلین لە ١٧ی ئەیلوولی ١٩٩٢ دا کاتێ بەشداری کۆبوونەوەیەکی سەرانی گرووپەکانی دژ بە ڕژێمی کۆماری ئیسلامی ئێران کردبوو، تێرۆر کرا. دادگایێک لە شاری بەرلین دوای شیکردنەوەی ڕووداوەکانی کارەساتی میکۆنوس، نێردراوەکانی کۆماری ئیسلامی بۆ ئەنجامیدانی ئەو تیرۆرە بە تاوانبار ناسی. عەلی خامنەیی (ڕێبەری کۆماری ئیسلامیی ئێران)، ئەکبەر ھاشمی ڕەفسەنجانی (سەرۆک کۆماری کات) و عەلی فەلاحیان (وەزیری ئیتلاعاتی کات)ی بۆ دادگا بانگێشت کران. بە پاڵپشتیی پۆلیسی ئەڵمانیا کەسێک وێرای بێتە دادگاکە و شەھادەت بدات لەسەر ئەو ڕووداوە. لە دادگاکەدا گوتی کە ئەندامی وەزارەتی ئیتلاعات بووە و سیستەمی پلان دانانی تیرۆرەکان بە باشی دەناسێ. بەو بەڵگانە دادگاکە کاربەدەستانی کاتی کۆماری ئیسلامی بە تاوانبار زانی لە ئەنجامی ئەو کردەوە تیرۆریستییەدا.\n^ قتل در میکونوس، تجزیه و تحلیل یک ترور سیاسی، بنیاد عبدالرحمن\n^ میکونوس؛ داغ ابدی ترور بر پیشانی جمهوری اسلامی، رایو زمانه\n^ وب سایت حزب دمکرات کردستان\nوەرگیراو لە «https://ckb.wikipedia.org/w/index.php?title=ھۆمایون_ئەردەڵان&oldid=759470»\nتێکۆشەرانی گەڵی کورد\nئەم پەڕەیە دواجار لە ١١:٣٢ی ٥ی ئازاری ٢٠٢١ نوێ کراوەتەوە.


هەڵۆ ئیبراهیم ئەحمەد: نۆكان مافیایە‌و دلێری سەید مەجید رابەرایەتییان دەكات - ئاوێنه\n“نزیكەی 70%ی موڵكی نۆكان لەسەر دلێر‌و كەسانی دەوروبەری تاپۆ كراون”\nهەڵۆ ئیبراهیم ئەحمەد رایدەگەیەنێت “نۆكان مافیایە‌و دلێری سەید مەجید رابەرایەتییان دەكات”.\nئاوێنە: ئەمڕۆ (دوشەممە) هەڵۆ ئیبراهیم ئەحمەد لەوتارێكیدا که بۆ ئاوێنه‌ی ناردوه‌و له‌په‌یجی تایبه‌تی خۆشیدا له‌فه‌یسبوک بڵاویکردوه‌ته‌وه لەبارەی كۆمپانیای نۆكان‌و دلێر سەید مەجید دەڵێت “نۆكان مافیایە‌و دلێری سەید مەجید رابەرایەتییان دەكات”.\nهەروەها دەڵێت “لەكاتێكدا كە سەركردایەتی یەكێتی سەرقاڵی باڵباڵێنن، نزیكەی 70%ی موڵكی نۆكان لەسەر دلێر‌و كەسانی دەوروبەری تاپۆ كراون. نۆكان تەنها لەبەریتانیا زیاد لە 100ملیۆن دۆلاری داوە بە باڵەخانە و موڵك، ئەویش لەسەر خەڵكانی نزیكی دلێر تاپۆ كراون”.\nهەڵۆ ئیبراهیم ئەحمەد جەغت لەسەر ئەوە دەكاتەوە كە قەیرانی دارایی هەرێم دەستكردە‌و یەكێتی نیشتیمانی كوردستانیش تاوانی بەشێكی ئەم وەزعەی دەكەوێتە ئەستۆ‌و جەغت لەسەر ئەوە دەكاتەوە كە كۆمپانیای نۆكان دەستیگرتوە بەسەر زۆربەی چەمكەكانی ئابووری، بازرگانی، ووزە، هتد لەزۆنی ڕەنگاوڕەنگدا.\nهەروەها لەبەشێكی تری نوسینكەدا هەڵۆ ئیبراهیم ئەحمەد دەنوسێت “چەند ساڵێك لەمەوبەر، سەردانی خوالێخۆشبو د. كەمال فوادم كرد، كە یەكێك بو لەو كەسایەتیە دەگمەنانەی زۆر بوێر و دەستپاك و خاوەن هەڵوێست بون لە ناو م.س.ی یەكێیەتیدا. كاك كەمال چەند مانگێك بو بەرپرسیاریەتی دۆسییەی نۆكانی پێ درابو. لێم پرسی: “كاك كەمال، زانیاریم هەیە كە نۆكان گەندەڵیەكی زۆری تێدایە، هیچت بەرچاو كەوتووە؟”. كاك كەمال هەناسەیەكی قووڵی هەڵكێشا و وتی:” باوەڕكە ئەگەر ساڵێكی كەش خەریكی فایلەكانی دلێری سەید مەجید بم، هێشتا سەری لێ دەرناكەم!””.\nهەروەها دەڵێت “نۆكان، كە دەسەڵاتێكی ڕەهای هەیە لەم ناوچەیەدا وە لە هەموو یاسایەك بەدەرە، ملیاردەها دۆلاری كۆ كردۆتەوە لە پرۆژەی خانوو، كشتووكاڵ، بازرگانی جگەرە، وەرگرتنی تەندەری حكومەت، ووزە، …هتد، هەروەها خاوەنی هەزاران دۆنم زەویە كە بەنرخێكی یەكجار كەم، یاخوود بێ بەرابمەر دەستی كەوتووە”.\nئەو جەغت لەسەر ئەوە دەكاتەوە كە ئەم كۆمپانیایە سەرچاوەی سەرەكی كێشەكانی نێوخۆی یەكێتیە‌و دەڵێت “هەروەها نۆكان هۆكاری یەكێكە لە گەورەترین كێشەكانی ناو یەكێیتی؛ هەموو باڵەكانی یەكێیتی ئەزانن سەرچاوەی دارایی لای كێیە، بەڵام كەس جورئەت ناكات ناوی بهێنی! دواتر یەكتر تۆمەتبار ئەكەن بەوەی لایەنێك دەستی بەسەر سەروەتوسامانی یەكێیتیدا گرتووە. هۆكاری ئەوەش كە كەس ناوێرێ ناوی دلێری سەید مەجید بهێنێ ئەوەیە كە ناوبراو ئەتوانێ بوودجەی ئەو كەس و لایەنانە ببڕێ. زۆر جار رووی داوە كە دلێر مووچە، نەسریە یان پارەی سەفەری ئەندامێكی سەركردایەتی بڕیوە لەبەر هۆكارێكی سیاسی یان شەخسی”.\nدەشڵێ “لە كاتێكدا كە سەركردایەتی یەكێیتی سەرقاڵی باڵباڵێنن، نزیكەی ٧٠٪ ی موڵكی نۆكان لەسەر دلێر و كەسانی دەوروبەری تاپۆ كراون. نۆكان تەنها لە بریتانیا زیاد لە ١٠٠ ملیون دۆلاری داوە بە باڵەخانە و موڵك، ئەویش لەسەر خەڵكانی نزیكی دلێر تاپۆ كراون”.\nهەڵۆ ئیبراهیم ئەحمەد دلێری سەید مەجید بەرابەری مافیای نۆكان وەسفدەكات‌و دەڵێ “ئەو مافیایەی نۆكان كە دلێری سەید مەجید ڕابەرایەتیان ئەكات، مووچەیەكی ئاساییان هەبوو كە دەستیان بەكار كرد، بەڵام ئەمرۆ ئەو كەسانە بێزیان نایەت بە ملیۆنەها دۆلار بڵێن پارە (بۆ نمونە شێخ ئەحمەدی نۆكان). بۆچی ئەبێ منێكی هیچكارە ئەم هەموو ڕاستیانە بزانم، بەڵام مەكتەبی سیاسی ی.ن.ك. لە گوێی گایا نووستبێت؟”.\nبۆ خوێندنەوەی تەواوی وتارەكەی هەڵۆ ئیبراهیم ئەحمەد كرتە لێرە بكە:\nتاگەکان: دلێری سه‌ید مه‌جید، كۆمپانیای نۆكان، هه‌ڵۆ ئیبراهیم ئه‌حمه‌د، یه‌كێتی،


بەپێی ئەو وێنانەی لەلایەن مانگە دەستكردەكانەوە گیراوە ڕوسیا بۆ پارێزگاریكردن لە بنكە سەربازییە دەریاییەكانی دۆلفین-ی ڕاهێنراو بەكاردەهێنێت.\nوێنەكان نیشانیدەدەن دۆلفینەكان لە دەروازەی بەندەری سیڤاستۆبۆل لە نیمچە دوورگەی قرم لەسەر دەریای ڕەش دانراون، وەك ئەوەی ڕۆژنامەی واشنتن پۆست بڵاویكردووەتەوە.\nئاچ ئای ساتۆن، شیكاری ژێرئاوگەڕەكان كە بۆ یەكەمجار دەربارەی دۆلفین بۆ پەیمانگای دەریایی ئەمریكا دوا وتی، دەكرێت دۆلفین بەكاربهێندرێت بۆ ڕووبەڕووبوونەوەی ژێرئاوگەڕە ئۆكرانییە تایبەتمەندەكان، كە دەیانەوێت بچنە بەندەرەكەوە بۆ تێكدانی كەشتییە سەربازییەكانی ڕوسیا.\nئاماژەی بەوەشكرد، پێشتر ویلایەتە یەكگرتووەكان و ڕوسیا شیردەرە دەریاییەكانیان بۆ ئەنجامدانی ئەو ڕۆڵە ڕاهێناوە.\nژمارەیەك كەشتیی دەریایی ڕوسی لە بەندەری سیڤاستۆبۆل، دوور لە مەودای مووشەكەكانی ئۆكرانیا بوونیان هەیە.\nبەپێی وتەی بەرپرسانی ئەمریكی و ئۆكرانی، كەشتیی دەریایی ڕوسی (مۆسكۆڤا) كە ئەم مانگە لە دەریای ڕەش نغرۆ بوو پاش ئەوەی بە دوو مووشەكی ئۆكرانی پێكرا، زیانێكی گەورەی بە توانای دەریایی ڕوسیا گەیاند.\nڕاهێنان بە دۆلفین و شێری دەریا لە شەستەكانی سەدەی ڕابردووەوە لەلایەن هێزی دەریایی ئەمریكاوە كاری لەسەركراوە بۆ پارێزگاریكردن لە هەڕەشەكانی ژێر ئاو، بەهۆی ئەوەی خاوەن باشترین ئامێری سۆنارە كە جیهان بەخۆیەوە بینیبێتی، ئەمەش ئاشكراكردنی لوغم و ئەودوای بۆمب و سەرچاوەكانی مەترسی لە قوڵاییەكانی دەریادا ئاسان دەكات.\nبەپێی ڕاپۆرتەكان ڕوسیا بنكەی سیڤاستۆبۆل-ی لە سەردەمی یەكێتیی سۆڤیەتەوە بۆ ڕاهێنانی دۆلفین بۆ ئامانجی سەربازی بەكارهێناوە وەك چاندنی تەقینەوە بە كەشتییەكان یان گەڕان بەدوای مین-دا. پاش هەڵوەشاندنەوەی یەكێتیی سۆڤیەتیش، ئۆكرانیا ناوەندەكەی بۆ ڕاهێنان بە دۆلفینەكان بەكارهێنا بۆ مەبەستی چارەسەر، بەڵام مۆسكۆ جارێكی دیكە ڕاهێنان بە شیردەرە دەریاییەكانی بۆ ئامانجی دەریایی سەربازی دەستپێكردەوە پاش كۆنتڕۆڵكردنی قرم لە ساڵی 2014دا.\nسلێمانی.. یەکەم تابلۆی نوێی ئۆتۆمبێل بەسترا\nساڵانە لە کۆتا هەینیی مانگی تشرینی دووەمدا لە ئەمریکا و بەشێک لە وڵاتانی خۆرئاوا و هەندێک وڵاتی عەرەبی،…\nبە بردنەوەی نازناوی لالیگا ڕیال مەدرید چەندی دەستدەكەوێت؟\nبردنەوەی نازناوی خولی ئیسپانی سوودی ئابوریی گرنگی بۆ یانەی ڕیال مەدرید دەبێت كە شەوی ڕابردوو نازناوی سی و…\nهۆکاری بەناوبانگی ماکدۆناڵد چییە؟


بایگانی‌های پارتی - دیدبان حقوق بشر کردستان ایران\nشەڕ لەنێوان پارتی دێمۆکراتی کوردستان (پارتی) و یەکێتی نیشتمانی کوردستان (یەکێتی) کە لەدەیەی نەوەدیزائینەوە کەوتووتە بواری چەکدارانە و چەند هەزار کەسیان لەیەکتر کوشتووە ئێستا رۆشتووە نێو بواری راگەیاندنی. لەکاتێکدا کە لاهور شێخ جەنگی و زۆرێک لە سەرکردەکانی یەکێتی هەرێمی کوردستان بە فەرمی ناناسن و تەنانەت زۆر جار خوازیاری جیابوونەوەی سلێمانی و کردنی بە هەرێمی جیا […]\nدەزگای واشنگتۆن لەئەمریکا وەک ژووری هزراندن و تویژینگەیەک لەشرۆڤەیەدکدا لەبارەی دۆخی ئیزدیەکانی ئێراقەوە . نووسیویە: داعش رۆژی سێیەمی ئووتی ۲۰۱۴ هێرشی کردە سەر شنگال هەڵکەوتوو لە پارێزگای نەینەوا لەباکووری ئێراق. بەم هۆیەوە زیاتر لە ۵ هەزار ژن و منداڵی ئیزدی رفێندران و کران بە کوێلە. بە پێی راپۆرتی رێکخراوی نێودەوڵەتی نێزیکەی سێ هەزار ژن و […]\nمحەمەد گرتکی ئەندامی ئەنجوومەنی کارگێڕی یەکێتی نەتەوەی (پارتی پێشووی بەرهەم ساڵح) لەلایەن پەکەکە لەقەندیل دەستبەسەر کرا. جەلال ئەحمەد ئەندامی ئەنجوومەنی هاوپەیمانی نەتەوی لەدیمانەیەکدا لەگەڵ میدیاکان ئەم هەواڵەی پشتڕاست کردەوە. جەلال و ئەندامانی دیکەی ئەم ئەنجوومەنە پەیوەندیان پێوە کراوە و خوازیاری بەدواداچوون بۆ چارەنووسی گرتکی یەکێک لە سەرکردەکانی ئەم حزبە بوون کە لەسنووری قەندیل نادیارە. ئەحمەد […]\nرەمزی کارتال هاوسەرۆکی کۆنگرەی گەل سەر بە پەکەکە لە دیمانەیەک دا لەگەڵ هاوار وتی پارتی بەسەرۆکایەتی مەسعوود بارزانی کارگێڕی بەرنامەکانی تورکیا و ئەمریکایە لەناوچەکەدا. ئەم بەرپرسەی پەکەکە وتی: ئەمریکا بەتایبەت لەرێگای ناتۆوە لەدژی پەکەکە یارمەتی تورکیا دەدات. لەم پێناوەدا دەوری پارتیش ئەنجامی بەرنامەکانە لە هەرێمی کوردستان. پەیوەندی زانیاری پارتی لەگەڵ تورکیا نوێ نییە و دەگەڕێتەوە […]


قەرەییلان: نێوکی گەلی کورد بە نێوکی تورکیاوە نەبەستراوەتەوە – Rojpress| ڕۆژپرێس\n2011/12/20 2011/12/20 Rojpress\nقەرەییلان: نێوکی گەلی کورد بە نێوکی تورکیاوە نەبەستراوەتەوە\nئاژانسی ھەواڵی قەندیل/ قەندیل/ سەرۆکی کۆنسەی بەڕێوەبەرایەتی کەجەکە موراد قەرەیڵان لە لێدوانێکی نوێدا ڕایگەیاند بە فەرمانی حکومەتی ئاکەپە، لە دژی گەلی کورد شەڕ و هێرشی هه‌مه‌لایه‌نه دەستیپێکردووە. قەرەیڵان دەستنیشانی کرد تاقمەکەی فەتحوڵڵا گولەن و حکومەتی ئاکەپە هەوڵی ئەوە دەدەن بە سیاسەتی شەڕی تایبەت و رەفتاری ناڕەوا گەلی کورد قڕ بکەن و هۆشدارییەکی وەهای دا: “دەبێت باش ئەوە بزانرێت کە کورد تەسلیم نابن و ملکەچی فشارەکان نابن.” سەرۆکی کۆنسەی بەڕێوەبەرایەتی کەجەکە موراد قەرەیڵان دەربارەی رۆژەڤەکانی باکووری کوردستان و تورکیا لێدوانێکی بۆ ئاژانسی دەنگوباسی فورات راگەیاند. قەرەیڵان سەبارەت بە لێدوانەکەی جێگری سەرۆک وەزیری تورک بەشیر ئەتاڵای سەبارەت بە ئۆپەراسیۆنەکانی قڕکردنی سیاسی هەڵسەنگاند و گووتی:” ئەوە سێ ساڵە ئێمە دەڵێین؛ ئۆپەراسیۆنەکان بە بڕیاری سیاسی و بە مەبەستی قڕکردنی سیاسی ئەنجام دەدرێن. بەشیر ئاتاڵای بەو لێدوانەی ئەمدواییەی دانی بەوە نا کە ئۆپەراسیۆنەکان بەبڕیاری ئەوان بەڕێوەدەچێت. بەم لێدوانە جارێکی دیکە ئەوە ئاشکرا بوو کە شەڕ لەلایەن کێوە دەستیپێکردووە.”\nقەرەیڵان هەروەها گووتی:” لەدژی گەلی کورد شەڕی سەرتاسه‌ری بەڕێوەدەچێت. ئەم شەڕە هەر تەنیا لەدژی گەریلا نییە، بەڵکو لەهەمانکاتدا لەدژی هەموو کۆمەڵگای کوردە. مەسەلەکە مەسەلەی ئەندامێتی رێکخستن نییە. بەڵکو ئامانجی بنچینەیی ئەم شەڕە شکاندنی ئیرادەی ئازادی گەلی کوردە و هیچ جیاوازییەک لەنێوان سیاسەتی ئەمڕۆ سیاسەتی کاتی کۆمەڵکوژی دێرسیمدا نییە.”\nموراد قەرەیڵان ئەو سیاسەتەی کەوا تاقمەکەی فەتحوڵڵا گولەن و ئاکەپە لە ئیمڕاڵی بەڕێوەی دەبەن بە سیاسەتێکی دژە مرۆڤایەتی لەقەڵەم دا و گووتی’ ئاکەپە هەوڵی ئەوە دەدات کە لەرێگەی گۆشەگیری دژوار لە ئیمڕاڵی و ئەشکەنجەی دەروونییەوە پاشەکشەیان پێبکات و وەهای گووت:”\nگۆشەگیری دژواری سەر رێبەر ئاپۆ و لەم دواییەشدا زیندانیی کردنی پارێزەرەکانیشی، هەموو رێگاکانی ئاشتی بنبەستکرد. ئەوەی ئەنجام دەدرێت گۆشەگیر کردنی نەتەوەی کوردە و دژایەتی کردنی ئاشتییە. لەبەرامبەر ئەو سیاسەتە دا؛ دەبێت هەموو کوردستانییەک هەڵوێست نیشان بدەن و لەدەوری رێبەر ئاپۆدا یەکبگرن. هەروەها دەبێت هێزە ئازادیخواز، ئاشتیخواز و دیموکراتەکانی تورکیاش لە دژی ئەو گۆشەگیری و پێشێلکارییە نامرۆڤانەیە دەنگی خۆیان بەرزبکەنەوە.”\nسەرۆکی کۆنسەی بەڕێوەبەرایەتی کەجەکە موراد قەرەیڵان ئەوەی دەستنیشان کرد کە لەدژی سیاسەتمەدارانی کورد شەپۆڵێكی پیلانگێڕی بەشێوەیەکی فەرمی دەستیپێکردووە و گووتی:” دەوڵەتی تورک ساڵانی نەوەدەکان بە رێگەی کوشت و بڕییەوە خواستی بە ئامانج بگات. بەڵام سەرنەکەوت. ئەمڕۆ حکومەتی ئاکەپە و تاقمەکەی گولەن لە رێگەی سیاسەتی گەلەکۆمەیی هەوڵدەدەن کە ئەنجام به‌ده‌ست بێنن.”\nقەرەیڵان پەیامێکی وەهای راگەیاند:” ئەوەی ئەنجام دەدرێت هیچ پەیوەندییەکی بە یاسا و مافپەروەرییەوە نییە، ئەوە رەفتاری داگیرکارانەیە. بەڵام دەبێت ئەوە باش بزانرێت کە گەلی کورد هەرگیز تەسلیم نابێت. گەلی کوردستان لە دژی ئەو سیاسەت و رەفتارانە ناڕەوایانە دا ملکەچ نابێت.”\nسەرۆکی کۆنسەی بەڕێوەبەرایەتی کەجەکە موراد قەرەیڵان جەختی لەوە کردەوە کە بەرخۆدانی گەلی کورد لەدژی سیاسەتی قڕکردن دا مافێکی رەوایە و داوای لە گەلی کورد کرد کە لەلایەک رێکخستنەکانی خۆی بەهێز بکات، لەلایەکی دیکەشەەوە چالاکییەکانی خۆی زیاتر بکات.\nقەرەیڵان ئاماژەی بەوە دا کە دوای کۆبوونەوە جەماوەرییەکانی ‘منیش لێرەم’ حکومەتی ئاکەپە لەو شارانەی کۆبوونەوەکانی تێدا بەڕێوەچوون، ئۆپەراسیۆنەکانی قڕکردنی سیاسی زیاتر کرد و گووتی:” دوای کۆبوونەوەکان هێرشەکان دەستیپێکرد و زۆر کەسیان دەستگیرکرد. ئەمەش بەمەبەستی ئاستەنگ کردنی خەباتە رێکخستنییەکانی گەلە. ئاکەپە لە هێزی رێکخستبووی گەلی کورد دەترسێت. هەر بۆیە ئۆپەراسیۆنەکانی دەستگیرکردنی ئەنجام دا. ئیدی ئاکەپە لەشەڕی دژ بە گەلی کورد دا هیچ سنوورێک ناناسێت.”\nقەرەیڵان لە لێدوانەکانی خۆیدا سەرنجی راکێشایە سەر هەڵمەتی ناوزڕاندنی شارەدارە بەدەپەییەکان و گووتی:” حکومەت بۆ ئەوەی تەڤگەری ئازادی بەشێوەیەکی خراپ نیشان بدات بەرێگەی درۆ و بانگەشە بێبنەماکان و پیلانگێڕی لەسەر شاردەرەکان دەکات.\nقەرەیڵان ئەوەی خستەڕوو کە راگەیاندنەکانی ئاکەپە و تاقمەکەی گولەن وەکو ناوەندی شەڕی تایبەت کاردەکەن و هۆشدارییەکی وەهای دا:” مەبەست لەو درۆ و دەلەسانە ئەوەیە کە شارەدارەکانی کورد خراپ نیشان بدەن. ئاکەپە بۆئەوەی ئەو شارەوانیانە بخاتەدەست خۆیەوە، هەموو رێگایەکی گرتۆتەبەر. خۆی دوای شکستهێنانی لە هەڵبژاردنی هەرێمیی شارەوانییەکانی ساڵی ٢٠٠٩ لە ژێرناوی کەجەکەوە دەستی بە ئۆپەراسیۆنە سیاسیەکانی قڕکردنی کرد. لە بەر ئەوەی شارەدارە بەدەپەییەکان لەسەر پێوانە دیموکراتییەکان خزمەتگوزاری گەل دەکەن، ئاکەپە لەنێو ترس و نیگەرانی دایە. بۆئەوەی ئەو خزمەتگوزاریانە ئاستەنگ بکات، دەستی بە گرتنی شارەدارەکان کرد. پێویستە ئەو راستییە لەلایەن گەلەکەمانەوە باش بزانرێت.”\nسەرۆکی کۆنسەی بەڕێوەبەرایەتی کەجەکە، ئەو چالاکی و کەمپینانەی رێکخستنبوونی هەڵسەنگاند کە بەمەبەستی مایە پووچ کردنی ئۆپەراسیۆنە سیاسییەکانی قڕکردنی پێشدەخرێن. قەرەیڵان سەرنجی تایبەتی راکێشایە سەر گرنگێتی کەمپینی’ منیش کەجەکەییم و سکاڵا لەسەر خۆم دەکەم’ی خستەڕوو و بانگەوازییەکی وەهای کرد:” لەهەر شارێکدا ١٠٠ تا ١٥٠ کەس دەچن و سکاڵا لەسەر خۆیان تۆمار دەکەن. بۆچی وەها دەبێت؟ مادام بڕیاریان داوە، با بەهەزاران کەس بەیەکەوە سکاڵا تۆمار بکەن. نەک تەنیا کەسانی بەڕێوەبەر، دەبێت هەموو کوردێکی وڵاتپارێز بچن سکاڵای خۆیان تۆمار بکەن و بڵێن: ‘ئێمە کەجەکەیین’ پێویستە ئەو هەڵوێستە لاوازە راستبکرێتەوە.”\nقەرەیڵان ئەوەی خستەڕوو کە کۆبوونەوە جەماوەرییەکانی ‘منیش لێرەم’ بەشێویەکی جددی دەستواردانێکە لە پێواژۆیەکە و گووتی؛ بەو کۆبوونەوانەی ئەمدواییە، زەبرێکی مەزنی لە چەمکە نەژادپەرستییەکان و سیاسەتی داگیرکاریی ئاکەپە وەشاند.\nقەرەیڵان لەبەردەوامی لێدوانەکەی خۆیدا گووتی:” من داوا لە هەموو وڵاتپارێز، کەسانی شەڕەفمەند، جەوان، ژن، دوکاندار، گوندنشین، هەژاران و دەوڵەمەندانی کورد دەکەم کە مادام ئاکەپە دەیەوێت گەلەکەمان لاواز بکات و بیخاتە رەوشێکی وەها کە نەتوانێت کۆبوونەوەکان بەڕێوە ببات، کەواتە ئێوەش لەهەر کات و دەرفەتێکدا بڕژێنە گۆڕەپانەکان و کۆبوونەوە و چالاکییە جەماوەرییەکان ئەنجام بدەن. ئامانج لە هێرشەکانی ئاکەپە لەناوبردنی گەلی کوردە. دەبێت باش ئەوە بزانرێت کە بەرخۆدان لە دژی ئەو هێرشانە شکۆمەندی و شەڕەفمەندێتییە.”\nسەرۆکی کۆنسەی بەڕێوەبەرایەتی کەجەکە سەبارەت بە ئۆپەراسیۆنە سەربازییەکان هەڵسەنگاندنی کرد و دەستنیشانی کرد کە ئۆپەراسیۆنەکانی پیران، جودی و هەرێمەکانی دیکە، ئاستی شەڕەکە دەخاتەڕوو و گووتی:” سەرەڕای ئەمە هێشتا دەوڵەتی تورک راستینەی هەبوونی شەڕ پەسند ناکات.”\nقەرەیڵان ئەوەی بەبیرخستەوە کە دوای کۆبوونەوەی ئەردۆغان لەگەڵ نوێنەرانی دەزگاکانی راگەیاندنی تورک، کوژراوەکانی دەوڵەتی تورک لە لایەن چاپەمەنییەکانەوە دەشاردرێتەوە و وەهایگووت:” تەنیا باسی گیان لە دەستدانی گەریلاکان دەکەن. ئەوانەش ئاوەژوو دەکەنەوە. دەڵێن’تەسیلم بوونەتەوە، واخەریکین ئەنجام وەردەگرین، تێکوپێکیان دەشکێنین’ و دەیانەوێت وەها نیشان بدەن کە ئەنجامگیر دەبن. دەزگاکانی راگەیاندن هەم هەبوونی شەڕێک لە تورکیا دەشارنەوە، هەمیش لەسەر تەڤگەرەکەمان بێوچان تابلۆیەکی خراپ و ناشیرین نیشان دەدەن. بەڵام راستی رەوشەکە وەها نییە.”\nقەرەیڵان سەبارەت بە ئۆپەراسیۆنی پیران گووتی:” لەوانەیە هەندێک گەریلا گیانیان بەختکردبێت، بەڵام من باوەڕ ناکەم وەکو راگەندنەکانی تورکیا بانگەشە دەکەن، ٥٠ گەریلا گەمارۆ درابن. دەبێت چاوەڕوانی ئەنجامەکەی بێت.”\nقەرەیڵان وەها بەردەوام بوو:” دەوڵەتی تورک بەگشتی ساڵی ٢٠١١ی بۆ ئێمە وەها پیلانساز کردبوو کە ببێتە ساڵی لەناوبردنی ئێمە. نووسەر و ئاقڵمەندانی ئاکەپەیی زۆرجار نموونەی تامیلییەکانیان دەهێنایەوە و گوایە کۆمەڵکوژی وەکو ئەوەی بەسەر تامیلییەکاندا هات، لەقەندیلیش دەستپێدەکەن و پاشانیش لەهەموو هەرێمەکانی پاراستنی مەدیا کۆمەڵکوژی ئەنجام دەدەن. بەڵام ئەو بەرخۆدانەی کەوا بە قارەمانێتی گەریلاکان لە قەندیل و شوێنەکانی دیکەی کوردستان بەڕێوەچوو، هیواکانی ئاکەپەی لەگەرووی دا هێشتەوە.”\nقەرەیڵان دەستنیشانی ئەوەشی کرد کە شەڕێکی بەرفراوان بەڕێوە دەچێت، لەو شەڕيدا قوربانی ناپێویستیش و نەخوازراو روویانداوە. بەڵام بەو واتایە نایەت کە پێواژۆیەکەمان لەدەست داوە و گووتی:” بەپێچەوانەوە لەدەستدانی پێواژۆیەکە دەوڵەتی تورک بەهیچ شێوەیەک نەگەیشتۆتە ئامانەجەکانی خۆی. بەرخۆدانی رێبەرایەتی، گەل و گەریلاکانی ئازادی پیلانەکانی قڕکردنی مایەپووچ کرد. ئەم بەرخۆدانە لەمەودواش پیلانەکان مایەپووچ دەکاتەوە.”\nقەرەیڵان لێدوانەکەی وەها بەردەوام کرد:” وەکو گەل، ئێمە خاوەن بڕیارین کە ئەم پێواژۆیە بەسەردەخەین. لەوانەیە ئێمە قوربانی و گیانبەختکردن بدەین. ئەمە لەوانەیە رووبدات. لەساڵانی رابردووش دا هەڤالانی ئێمە گیانی خۆیان بەختکردووە. ئێمە تەڤگەرێکی وەهاین. بەخشینی شەهیدان بە واتای ئەوە نایەت کە ئێمە بەرەو پێواژۆیەکی جودا دەچین. لە شێوەدان و سەرلەنوێ رێکختسنەوەی رۆژهەلاتی ناوین دا مسۆگەر کوردیش جێگەی خۆیان دەگرن. هیچ هێزێکی داگیرکار ناتوانێت رێگیری لەمە بکات.”\nPrevious نقدی بی‌پرده بر گزارش پرنقص احمد شهید، گزارشگر ویژهٔ حقوق‌بشر/ کیوان رفیعی\nNext هه ر کوردم/ مامۆستا هەژار


زانکۆی ڕاپەڕین - داواکاری پێشکەش کردن بۆ پڕۆگرامی خوێندکاری سەرکردە بۆ ساڵی ۲۰۱۷ کراوەیە\nداواکاری پێشکەش کردن بۆ پڕۆگرامی خوێندکاری سەرکردە بۆ ساڵی ۲۰۱۷ کراوەیە\nبڵاوکراوەتەوە لە 13 کانونی یەکەم 2016 . سەردانەكان: 560\nزانیاری لەسەر پرۆگرامەکە\nباڵوێزخانەی ئەمریکا لە عێراق ڕایدەگەیەنێت کە وادەی پێشکەش کردنی داواکاری بۆ پرۆگرامی خوێندکاری سەرکردە، لە ڕۆژهەڵاتی ناوەراست بۆ ساڵی ٢٠١٧ کراوەیە. پرۆگرامەکە یەکێکە لە دەست پێشخەرییەکانی ویلایەتە یەکگرتووەکانی ئەمریکا، بە مەبەستی برەودان و پێشخستنی بوارەکانی سیاسی ، ئابووری و چاکسازی کۆمەڵایەتی لە خۆرهەڵاتی ناوەراست و باکووری ئەفریقا.\nپرۆگرامەکە هەلدەرەخسێنێت بۆ خوێندکارانی عێراقی تا لە ڕێگەی پرۆگرامێکی شەش هەفتەیی هاوینییەوە پەرە بە تواناکانی رابەرایەتی کردنیان بدەن لە ویلایەتە یەکگرتووەکانی ئەمریکا.\nپڕۆگرامی گەنجی سەرکردە دەست پێدەکات لە بەرواری ٢٥- ٦ بۆ ٥- ٨- ٢٠١٧، کە تیایدا خوێندکارەکان بەشێوەی گرووپی شەش کەسی لە زانکۆیەک یان کۆلێژێک دەمێننەوە و بەشداری لە خولێکی پێنج هەفتەییدا دەکەن وە هەفتەیەکیش گەشتێکی زانستی دەکەن بەناو زانکۆ و دەوروبەرەکەدا.\nسەردانی خزم و هاوڕێیان لە پێش ، لەکاتی یاخود لە دوای پڕۆگرامەکە ڕێگە پێنەدراوە، لە هەر شوێنێکی ئەمریکا بێت،تەنانەت لە ڕۆژانی پشووشدا. پێویستە خوێندکارەکان ڕاستەوخۆ دوای تەواو بوونی پڕۆگرامەکە بگەڕێنەوە عێراق. وە نابێت هیچ بەشداربویەک هاورێ لەگەڵ خۆیدا بهێنێت.\nشیاویی پێشکەش کردن\nداواکار دەبێت تەمەنی لە نێوان ٢٠ -٢٤ ساڵیدا بێت، لە خوێندنی زانکۆییدا بێت یاخود تەواوی کردبێت، دانیشتوو یان هاوڵاتی عێراقی بێت، شارەزایی لە زمانی ئینگلیزیدا هەبێت، وە دەبێت ئارەزووی لە بوارەکەدا هەبێت و سوود لە ئەزموونەکەی وەربگرێت لە داهاتوودا.\nدوا بەرواری پێشکەشکردن بریتیە لە : ٢٠١٦/١٢/٣١\nچۆنیەتی پێشکەش کردن:\nلە ڕێگەی ئەم لینکەوە دەتوانن داواکارییەکانتان پێشکەش بکەن:\nبۆ هەر پرسیارێکیش ئیمەیڵ بۆ ئەم ناونشانە بنێرە:\nبۆ زانیاری زیاتر لەسەر پرۆگرامەکە، سەردانی ئەم بەستەرەی خوارەوە بکە:


شارەدارێ نیۆ یۆرک: پێداویستیێن پزیشکی بەر ب تونە بوونێ ڤە دچن - دارکا مازی\nشارەدارێ نیۆ یۆرک: پێداویستیێن پزیشکی بەر ب تونە بوونێ ڤە دچن\nشارەدارێ باژارێ نیۆ یۆرکێ ل ئامەریکایێ هشیارکرن دا و راگهاند کو پێداویستیێن پزیشکی یێن پێتڤی ژ بۆ بەرهنگاریا ڤیروسا کۆرۆنا وەکە ئامۆرێن هەناسەدانا دەستکرد ل ڤی باژاری هەفتەیەک دن وێ ب داوی بێن.\nبیل دی بلازیۆ، شارەدارێ نیۆ یۆرک، ژ بۆ کانالێ سی ئێن ئێن راگهاند کو رەوشا ڤی باژاری وەکە رەوشا “دەما شەری” یە.\nنیۆ یۆرک وەکە سەنتەرێ تووشبوون و بەلاڤبوونا ڤیروسا کۆرۆنا ل ئامەریکایێ لێهاتیە و هەیا رۆژا شەمی پێتر ژ ٥٢ هەزار کەسا ل ڤێ ویلایەتێ ب ڤیروسا کۆرۆنا کەتینە. ئەڤ هژمارە دبە یەک ل سەر سیێ یا هژمارا گشتی یا کەسێن ل ئامەریکایێ ب ڤێ ڤیرۆسێ کەتی.\nپێش نها ئەندرۆ کۆمۆ فەرماندارێ نیۆ یۆرکێ راگهاندبوو کو د دەما سێ هەفتەیێن بهێت دە وێ هژمارا پێ کەتیێن کۆرۆنایێ ل ڤێ ویلایەتێ گهن ئاستا هەری ژۆر و هەروەها راگهاندبوو کو ڤێ ویلایەتێ پێویستی ب ٣٠ هەزار ئامۆرێن هەناسەدانا دەستکرد هەیە.\nرۆژا شەمی دۆنالد ترامپ، سەرۆکێ ئامەریکایێ راگهاند کو رەوشا ئیزۆلەکرنێ ل ویلایەتا نیۆیۆرک وێ گوتۆبێژ بکن لێ بەلێ پشتی چەند دەمژمێران راگهاند کو دەستەیا بەرهنگاربوونا ڤیروسا کۆرۆنا ل کۆچکا سپی ب وی رە راگهاندیە کو پێتڤی نینە ئەڤ باژار بهێتە ئیزۆلە کرن.


بارودۆخی ژیانی کرێکارانی کۆچبەر لە قەتەر بە ڕێوایەتی فیلمێک | کۆمەڵە \nڕە‌وگە وتاری ڕۆژ » بارودۆخی ژیانی کرێکارانی کۆچبەر لە قەتەر بە ڕێوایەتی فیلمێک\nبارودۆخی ژیانی کرێکارانی کۆچبەر لە قەتەر بە ڕێوایەتی فیلمێک\nحاڵی و رۆژی کۆیلە ئاسای کرێکارانی خاریجی لە قەتەر دەمێکەیە کە لە ناوەندە کرێکاری و ناوەندەکانی مافی مرۆڤدا لە ئوروپا کەوتۆتە سەرزاران. سازمانی لێبوردنی نێونەتەوەییش لە ڕاپۆرتێکی تازە دا کە لە بارودۆخی ژیانی کرێکارانی خاریجی لە قەتەری بڵاو کردۆتەوە، رایگەیاندوە کە دەوڵەتی قەتەر بە تەعەهوداتەکەی سەبارەت بە باشتر بوونی بارودۆخی کرێکارانی خاریجی و بەرگرتن لە سوئیستیفادە لێیان پێبەند نەبووە.\nجامی جیهانی تۆپی پێی ساڵی ٢٠٢٢ لە قەتەر بەڕێوەدەچێت. قەتەر بە گەڵک وەرگرتن لە هێزی کاری سەدان کرێکاری کۆچبەر. بە خێرایی خەریکی دروست کردنی ستادیۆمی وەرزشییە. میر نشینی قەتەر ٢ ملیۆن و ٥٠٠ هەزار نەفەر جەمعیەتی هەیە کە نزیک بە ٢ ملیۆنیان کرێکارانی کۆچبەرن. ئەم کرێکارانە زیاتر لە ولاتانی هێندوستان، پاکستان، نپاڵ و بنگلادێشەوە هاتون. بەپێی یاسای قەتەر کرێکاران خۆیان ناتوانن راستەخۆ بۆ هاتن بۆ ئه‌م ولاتە ویزا وەربگرن. هەموو کرێکارێک پێویستی بە کەفیل یان زامن هەیە. کاری کەفالەتیش لە لایەن شیرکەتە واسیتەکانەوە و بە وەسیلەی خاوەنکاران بەڕێوەدەچێت. بەشێک لە حەقدەستی کرێکاران، شیرکەتە واسیتەکان وەریدەگرن. کرێکاران مافی گۆڕینی پیشە و یان بەبێ ئیجازەی خاوەنکار مافی چوونە دەرەوەیان نییە لە وڵات. گوزەرنامەکانیان لە سەرەتای چوونیانەوە وەک بارمتە رادەگیرێت. حەقدەستی مامناوەندی مانگانەی کرێکاران لە قەتەر ٢٧٥ دۆلارە. حەقدەستی ئەو کرێکارانەی وەک خزمەتکار لای بنەماڵە قەتەریەکان خەریکی کارن، لەم بڕە پارەیەش کەمترە. زۆربه‌ی کرێكاران خاریجی لە قەتەر بەبێ قەراردادی کەتبی دامەزراون و لەم بارەیەوە تەنیا تەوافوقێکی زارەکی هەیە و بەس. ئەگەر بارودۆخی دژواری کار، درێژ ماوە بوونی کاتژمیری کار، حەقەدەستی کەم، توندوتیژی خاوەنکار، کاری ئیجباری، خابگاکانی پڕ جەمعیەت و بێ کەمترین ئیمکاناتی بێهداشتی بەم وێنایەوە زیاد بکەین، ئەم کرێکاران دەکرێ وەک کۆیلەکانی سەردەمی سەرمایەداری بە مانای دەقیقی وشە پێناسە بکەین.\nبەڵام ئەوەی کە ئه‌مرۆكه لە میر نشینی قەتەر و باقی میر نشینەکانی لێوارەی کەنداو و هەروەها عەرەبستانی سعودی بەرانبەر بە کرێکارانی خاریجی روو ئەدات دیاردەیەکی نوێ نییە. ساڵانێکە کە لە بەرهەمی ڕەنج و کاری کرێکاران و چەوساندنەوەی وەحشیانەیان لە خراپترین بارودۆخی زیستی، لەم ناوچەیەدا کاخی خەیاڵی و ئاسمان خەراش بەرپا دەکرێن. دیاری کردنی ئەم میر نشینە بۆ بەڕیوەبردنی رووداوێکی گرنگی وەرزشی، بە واتای هاتنی بە لێشاوی بە میلیارد دۆلار سەروەتە بۆ نێو گیرفانی پەیمانکارانی نێوده‌وڵه‌تی کە دەستیان لەم کارانەدا هەیە. گوازرانەوەی سەروەتێکی زۆر بۆ نێو گیرفانی سەرمایە گوزاران و خاوەنانی ئەم شیرکەتانە لە ڕێگای چەساندنەوەی وەحشیانەی نزیک بە ٢ ملیۆن کرێکارەوە نەبێت دەستەبەر نابێت.\nڕاستە کە ئەم ئەمیر نشینە لەسەر دەریایەک لە نەوت رۆنیشتوە، بەڵام ئەوەی کە سەرنجی سەرمایەگوزارانی دەرەکی راکێشاوە ئەساسەن کارێکی هەرزانە کە بەبێ بەهرەمەندی لە کەمترین پشتیوانی یاسایی لەم ناوجەیەدا بوونی هەیە. ئەو کرێکارانەی کە مافی ناڕەزایەتی ده‌ربڕین و مانگرتنیان نییە. ئەو کرێکارانەی کە لە مافی رێكخراوبوون بێبەشن. کرێکارانێک کە مەوقعیەتی خۆیان بە ناسەقامگیر و کاتی دەبینن، و هه‌ر به‌م بۆنه‌وه دەکرێ لە هێندێک حاڵەتدا تا ١٦ کاتژمیر لە رۆژدا کاریان پێبکرێت.\nلە ئاوا بارودۆخێکدا کرێکارانی خاریجی لە قەتەر و باقی وڵاتانی لێوارەی کەنداو پێویستیان بە پشتیوانی چینی کرێکار لە ئاستی جیهانیدا هەیە. ئایا سامانی جیهانی کار کە ئەم رۆژانە ئیجلاسی ساڵانەی خۆی لە سەدمین ساڵی دامەزراندنیدا لە ژنێو بەڕێوەدەبات، سەرنجێکی لەسەر بە کۆیلە بوونی کرێکارانی کۆچبەر لە ئیماراتی یەکگرتوی عەرەبی دەبێت؟ لەو ئاکسیۆنانەی ئەم رۆژانەدا لە بەردەم شوێنی بەڕێوەچوونی ئیجلاسەکە بەڕێوەدەچن، دەبێ ئەم سازمانە بۆ دیفاع لە کرێکارانی کۆچبەر لەم میر نشینەدا، بخاتە ژێر گوشارەوە. ئەو ئینسانانەی کە زیاتر لە ٧٠ لەسەدی جەمعیەتی ئەم میر نشینە پێکدێنن، بە شێوەی واقعی خاوەنانی هەموو سەروەت و نێعمەتێکن کە لەم میر نشینەدا لەسەریەک کەڵەکە کراوە. نیو ملیۆن کەس لە کۆشک و هۆتێلە ڕازاوە و یان ئاپاڕتمانی پڕ ئیمکاناتدا دەژین و نزیکەی دوو ملیۆن کەسیش لە سازەندەگانی ئەم بینا خەیاڵیانە، لە بوونی جوار دیوارییەکی ئاسایی بۆ خۆیان بێبەشن و لە نێو ژوری تاریک و لە گەرمای تاقەت پروکێندا، بێبەش لە هەبوونی کەم ترین ئیمکاناتدا بەسەر دەبەن. ئەم ناداد پەروەریە و ئه‌و جیاوازیه وەحشەتناکەی نێوان سه‌روه‌ت و هه‌ژاری ویژدانی ئینسانیەت ئازار ئەدات و دەبێ ریشه‌كه‌ن بكرێكت.\nTags : وته ی روژ , وتی روژ , کومه له\n« ئامانجەکانی پشتی پەردەی په‌ره‌سه‌ندنی کێشەکان لە ناوچەکەدا\nترس لە پەرەسەندنی بۆچوونی ماڕکسیستی لە زانکۆکاندا »\nبایكۆت كردنی گاڵته‌جاڕیی هه‌ڵبژاردن هه‌روا په‌ره ده‌ستێنێت


ئێستا لە ڕێگای تەکنەلۆجیای ژیری دەستکردەوە دەتوانرێت کەسی توشبوو یان هەڵگری ڤایرۆسی کرۆنا لەناو چەندین کەسی دیکەدا بدۆزرێتەوە، بە تایبەتریش لە شوێنە گشتی و قەرەباڵغەکاندا بەبێ بەکارهێنانی ئامێری پێوەری پلەی گەرمی لەش. هەروەها بە ڕێگەیەکی ئاسانتر و بە بەکارهێنانی ڕۆبۆتی زیرەک دوو کۆمپانیای چینی و هۆڵەندی توانیان پشکنین بۆ سەرجەم ئەو جێگایانە بکەن کە گومانی بڵاونەوەی ڤایرۆسەکەی تیدایە. بۆیە لەم ڕێگەیەوە تیمەکانی ڕشتنی دەرمانی دژە ڤایرۆس کارەکانیان ئاسانتر دەبێت و حکومەت دەتوانێت هاوکاری پزیشکی بەزووترین کات بگەیەنێتە شوێنی دەستنیشان کراو. لە ئێستادا هەردوو پرۆسەکە بەسەرکەوتووی لە ووڵاتی چین بەکاردەهێنرێت و هاوکارێکی باشە لە دەستنیشان کردن و دۆزینەوەی ئەو جێگایانەی کە مەترسی ڤایرۆسەکەی لێ دەکرێت. ئێستا چین سەلماندنی کە توانای بەرەنگاربوونەوەی ڤایرۆسی کرۆنای هەیە بەچەندین شێوازی نوێی زانستی.\nهیوادارم پێویستمان بەم ڕێگایانە نەبێ لە کورستان، بەڵام ئەگەر بوو ئەوا من ئامادەم هاوکاری کوردستان بکەم لە بەکارهێنانی تەکنەلۆجیای ژیری دەستکرد لە فڕۆکەخانەکان، سەرسنور یان بازاڕ و شوێنە گشتیەکاندا تاوەکو توشبوانی ڤایرۆسی کرۆنا بدۆزرێنەوەو چیتر نەهێڵرێت کە تێکەڵ بە دانیشتوان ببن.


بڕیارێكی بەپەلە و هەڵەی دا\nلەلایەن ژیلەمۆ عەبدولقادر 16/6/2017\nباوكێك سكاڵای لەسەر كوڕەكەی تۆمار كردبوو، داوای دەكرد كوڕەكەی دەست لە هاوژینەكەی هەڵبگرێ، چونكە بۆی دەركەوتووە، بووكەكەی ناپاكیی بەرامبەر كوڕەكەی كردووە.\nهێشتا كچە و كوڕەكەمان نەبینیوە بۆ ئەوەی بزانین كێشەكەیان چییە، بەڵام باوكی كوڕەكە دەیگوت هەرگیز رازی نابم كوڕەكەم ژنەكەی بهێنێتەوە. بە گەڕانەوەی ئەو ژنە ئابڕوومان دەچێ، لە نێو خزم و كەس سەرم شۆڕ دەبێ. ئێمە عەشایەرین، چۆن دەبێت ژنێك كە تەڵاقدراوە دووبارە بیهێنیتەوە لای خۆت، جا لە هەمووشی ناخۆشتر ئەوەیە ژنەكە لەسەر ناپاكی تەڵاقدرابێ. ئینجا بێی بە پرسی من دووبارە بیهێنیتەوە، من هەرگیز ئەوە لە كوڕەكەم قبوڵ ناكەم.\nئەو لە دادگا داوای دەكرد ئەگەر كوڕەكەی، ژنەكەی بهێنێتەوە، ئەوە حاشای لێدەكات و هیچ پەیوەندییەكی پێوە نامێنێ، بەڵام دادگا گوێی بە قسەی ئەو پیاوە نەدا و رەتیكردەوە ئەو بڕیاری كۆتایی لەبارەی گەڕانەوە یان نەگەڕانەوەی ئافرەتەكە بدات. چونكە گەڕانەوەی ژن و مێرد بۆ لای یەكدی لە دەسەڵاتی كەسوكاریاندا نییە و تەنیا پێویستی بە رەزامەندیی ژن و پیاوەكەیە.\nهەر باوكەكە سكاڵای نەبوو، كوڕەكە و كچەكەش سكاڵایان هەبوو، بەڵام سكاڵای ئەوان جیاواز بوو، ئەوان داوایان دەكرد ژیانیان پارێزراو بێ، چونكە كەسوكارەكەیان هەڕەشەیان لێدەكەن. دوای ئەوەی كچەكە و كوڕەكە بانگ كران بۆ ئەوەی راستیی رووداوەكە دەربكەوێ. كوڕەكە بەسەرهاتی خۆی گێڕایەوە و گوتی بەهۆی پەلەكردن لە بڕیاردان وای بەسەر هاتووە.\nئەو كوڕە گوتی لەگەڵ هاوژینەكەی هیچ كێشەیان نەبوو، لەڕووی ئابووری و كۆمەڵایەتی و ژیانی هاوژینییەوە بێ كەموكوڕی بوون. تا رۆژێكیان كەسێك تەلەفۆن بۆ هاوژینەكەی دەكات. هەرچەندە هاوژینەكەی دەڵێت ئەو خاوەنی ژمارەكە ناناسێ و رەنگە بە هەڵە تەلەفۆنی كردبێ، بەڵام پیاوەكە باوەڕی پێناكات و تەڵاقی دەدات.\nدوای ماوەیەك كوڕەكە ئەو كەسە دەدۆزێتەوە كە تەلەفۆنی بۆ هاوژینەكەی كردبوو، سكاڵای لەسەر تۆمار دەكات، دوای بەدواداچوون دەردەكەوێ كە ئەو ئافرەتە هیچ پەیوەندییەكی لەگەڵ ئەو كەسە نییە كە تەلەفۆنی بۆ كردووە و هەر نایناسێ. ئینجا كوڕەكە بۆی دەردەكەوێ هەڵەیەكی گەورەی كردووە كە هاوژینەكەی خۆی تەڵاقداوە.\nكاتێك كوڕەكە لەلای كەسوكارەكەی دەڵێت دەیەوێ هاوژینەكەی بهێنێتەوە، هەموویان دژی دەوەستنەوە و پێیدەڵێن عەیبە تازە تۆ ژنەكەت تەڵاقداوە و لەنێو خزمانیش بڵاوبووەتەوە كە تۆ ژنەكەت لەسەر چی تەڵاقداوە، بۆیە نابێت بیگەڕێنیتەوە لای خۆت.\nبەڵام كوڕەكە گوێ بە قسەی كەسوكارەكەی نادات، دوای ئەوەی بۆچوونی هاوژینەكەی وەردەگرێ، هەروەها بۆی دەردەكەوێ كە هیچ رێگرییەكی شەرعی و یاسایی نییە، ژنەكەی هێنایەوە لای خۆی. ئەو كوڕە دەیگوت هەرچەندە بۆ من شەرمەزارییەكی گەورە بوو بەرامبەر بە ماڵە خەزوورانم، بەڵام لەبەرئەوەی منداڵم لەو ژنە هەبوو، دواتریش بۆم دەركەوت كە ئەو ژنە خیانەتی لێنەكردووم، ئەو بڕیارەم دا.\nگەڕانەوەی ئەو ژنە لەڕووی یاسایی و شەرعییەوە هیچ كێشەیەكی نەبوو، بۆیە بانگی باوكی كوڕەكە و كچەكە كرا، بەڵێننامەیان پێ پڕكرایەوە كە ژیانی ئەو كوڕ و كچە پارێزراو بێ و بە هیچ جۆرێك دژایەتیان نەكەن.\nلە كێشەی ئەو ژن و پیاوە بۆمان دەردەكەوێ كە بڕیاری بە پەلە و بەبێ بەدواداچوون، چ كارەساتێكی لێدەكەوێتەوە. ئەگەر خێزانەكانیش ناحاڵی بن، كارەساتەكە هێندەی دیكە گەورە دەبێ.\nنیشانەکردن : هاوسەرگیری, تەڵاق\n7160 ژمارەی بینین


Saturday, 01.23.2021, 22:37\nبە گشتی سیاسەت بریتییە لە خزمەتکردنی کۆمەڵگا . شۆڕشیش بریتییە لە دروستکردنی گۆڕانکاری گرنگ لە هەموو ئەو بوارانەدا ، کە ڕاستەوخۆ پەیوەندییان بە ژیانی خەڵکییەوە هەیە وەک : بوارەکانی ئابوری و کۆمەڵایەتی و سیاسی و دروستکردنی دواڕۆژێکی شایستە ، لەسەر داروپەردوی دەسەڵاتە ڕوخاوەکە . پاشان حیزبیش رێکخراوێکی کۆمەڵایەتییە ، کۆمەڵە کەسانێک دەگرێتە خۆی ، کە لە بیرکردنەوەدا وەک یەکن و هەوڵی گەشەکردن و بڵاوبوونەوە باوەڕەکەیان دەدەن و بۆ ئامانجێکی هاوبەش تێدەکۆشن ، کە بریتییە لە گرتنە دەستی دەسەڵات . پێویستیشە حیزب سەربەستی خۆی بپارێزێت و دووربێ لە هەژموون و کاریگەری دەستی دەرەکی . پاشان بەرنامە سیاسییەکانی گوزارشت لە خواستی خەڵکی بکات و داخوازی و کێشەکانی کۆمەڵگا بگرێتە خۆی . لە کاتی سەرکەوتن و گرتنە دەستی دەسەڵاتیشدا ، پابەندبێت بە جێبەجێکردنی پەیام و دروشمەکانی خۆیەوە و بەپێێ بەرنامە سیاسییەکەی خۆی کاربکات ، کێشە و داواکانی کۆمەڵگا چارەسەربکات و باوەڕی تەواوی بە ئازادی و هەڵبژاردنی پاکو و خاوێن هەبێت .\nبە گشتی ئەندامانی دەستەی دامەزرێنەر و سەرکردایەتی حیزبە کوردییەکان ، بە تایبەتیش هەموو حیزبەکانی باشور ، کە دەم و چاویان لە یەک دەچن ، پێش دامەزراندنیان ، پێشەکی زانیویانە چ کەسایەتییەک پۆستی سەرۆکی حیزبەکە وەردەگرێت .\nسەرۆکی حیزبەکەش ئەگەر لە دەستنیشانکردنی ئەندامانی سەرکردایەتییەکەدا ، ڕۆڵی تایبەتی خۆی نەبووبێت ، ئەوا لە نزیکەوە ئاگاداری بۆچوون و بیرکردنەوەی یەک بە یەکییان بووە . بە پێچەوانەشەوە ئەندامانی دامەزرێنەر ، بێ ئاگابوون لە مەبەست و بیرکردنەوەی شارراوەی ناخی سەرۆک . بێگومان سەرۆک چ ڕاستەوخۆ و چ ناڕاستەوخۆ ، هاوبەشی لە دانانی پەیڕە و پڕۆگرام و سیاسەتی حیزبەکەدا کردووە . لە خەباتی شاخ و شاردا ڕۆلی سەرەکی هەبووە ، بە کوڵ و دڵ هەوڵی سەرکەوتن و گرتنە دەسەڵاتی داوە . پێش سەرکەوتن وەک باوکێکی میهرەبانی بێ فیز و کەسێکی خێرخواز و بـەخشندەی دەسـت و دڵ واز هـەڵسوکەوتی کردووە . وەک پێشمەرگەیەکی ئاسایی ژیاوە . نانە ڕەقێکی کردووە بە هەزار پارچەوە و بە تەنها بۆی قووت نەچووە ، گوێی لە ئەندامێکی ئاسایی و لایەنگرێکی خواری خوارەوەی حیزبەکەی گرتووە . تا ڕادەیەکی زۆر پابەندی یاسا بووە ، توانیویەتی جێگای خۆی لە دڵ و دەروونی خەڵکیدا بکاتەوە . بە سەرزاری ئەوەی بیری لێ نەکردبێتەوە بەرژەوەندی تایبەتی خۆی و بنەماڵەکەی بووە . هەر بۆیە وەک شێرێک قەپی بە پشتملی خزم و بێچووەکانیدا کردووە و بە سەلامەتی لە خۆی و لە ئاگری شەڕ و گرمە گرم و تەقەی تۆپ و بۆمبا دووری خستوونەتەوە . بە پێچەوانەشەوە بەردەوام هەوڵیداوە بۆ شەڕ و کوشتار ، پاڵەوانی گیانبەخشی ئازا و بوێر لە خۆی کۆبکاتەوە . بۆ گەیشتن بە مەرامەکانی ، بە ئاگاییەکی تەواوەوە پەنای بۆ داگیرکەرێک بردووە ، تا بەسەر داگیرکەرێکی تردا سەربکەوێت ، بەبێ ئەوەی بیر لە ئاکامە خراپەکانی بکاتەوە . خۆ کاتێکیش سەرکەوتن بەدەستدەهێنێت ، ئیتر خۆی بە تەنها دەبێت بە چەقی قورسایی حیزبەکە و سەرۆکی تاقانەی بێ بەرامبەر . ئنجا ڕووی ڕاستەقینە ناخی دەردەخات . هەر زوو دروشمەکانی حیزبەکەی لە بیردەکات . سەرلەنوێ قەپ بە پشتملی کوڕ و کچ و خزمەکانیدا دەکات و یەک بە یەکییان بە سەلامەتی دەهێنێتەوە و لە حیزب و دەسەڵاتدا دەیانکات بە سێبەری خۆی و جێگای پاڵەوانە ماندووەکانی دوێنێیان پێ پڕ دەکاتەوە . نانی هەزاران کەس دەکات بە یەک پارووی چەور و بێ ئەوەی ئەم چاو بەو چاو بزانێ لووشی دەدات ، لە هەڵبژاردندا بە چەپڵە خۆی دەکاتەوە بە سەرۆک و تا مردن فیلیش لە جێگای خۆی نایجوڵێنێ . لە پێناوی پۆست و پارە و مانەوەی خۆیدا ، کۆ لە هیچ ناکات و هەر زووش پاڵەوانەکانی دوێنێش چاوی لێدەکەن و هەمان ڕێباز و ڕێچكە ناشیرینەکەی دەگرنەبەر ، ئنجا بە هەموویان فوو لە چرای سیاسەت و حیزبەکەیان دەکەن و کۆمپانیاکانیان جێگایان دەگرنەوە . لە ئەنجامیشدا توورەکەی سواڵ لە ملی کۆمەڵگا دەکەن و وڵاتیش ڕووبەڕووی کیشەی گەورە و گران دەکەنەوە ، کە بە کورتی لێرەدا ئاماژە بۆ هەندێکییان دەکەین :\nیەکەم : بەر لە سەرکەوتن و دوای سەکەوتن ، ناتوانن پلانێکی تۆکمەی هاوبەش بۆ بەڕێوەبردنی وڵات ئامادەبکەن ، تا جێگای دەسەڵاتە کۆنەکە بگرێتەوە و ڕێگا لە دروستبوونی بۆشایی یاسایی و نەبوونی دەسەڵات بگرێت . هەر بۆیە هەموو بێ چاودێری و لێ پرسینەوە ، مل لە تاڵانی و شڕەخۆری دەدەن و هەزارەها ئامێر و ئامرازی گرنگی بە نرخ ئاودیودەکەن . لایان وایە گەیشتن بە دەسەڵات ماشینەوەی هەموو شتێکە ، بێ ئاگا لەوەی بەڕێوەبردنی وڵات پێویستی بە پلان و بەرنامەی کورت و درێژخایەن و عەقڵی کەسانی دانا و شارەزایە .\nدووەم : نە شارەزاییان لە بەڕێوەبردنی وڵاتدا دەبێتە هۆکاری لەناوبردنی دامودەزگا گرنگەکانی سەردەمی داگیرکەر ، کە کۆڵەکەی ئابوری و سەرچاوەی بژێوی هەزاران کەسبووە ، بەبێ ئەوەی بتوانن لەو جۆرە دامودەزگایانە بنیات بنێنەوە . لە ئەنجامیشدا ئەو کارانە دەبێت بە یەکێک لە هۆکارەکانی داڕمانی ئابوری و بڵاوبوونەوەی بێکاری و برسێتی .\nسێیەم : ئەوانەی ڕۆژێک لە ڕۆژان ماندووبوون و خەباتییانکردووە ، چاو لە سەرۆک و خزمەکانییان دەکەن ، زیاتر لە وان خۆیان بە شایستەی پۆست و پاداشت دەزانن ، بە نەشارەزیی و عەقڵی بەتاڵەوە دەست بەسەر وەزارەت و دامودەزگا گرنگەکاندا دەگرن و وڵات و کۆمەڵگا دەگەینن بەم حاڵە زۆر خراپەی ئەمڕۆمان . ئاخر خۆ بە درۆ نەیان وتووە : بەردێک نەزان بیخاتە گۆمێکەوە ، بە هەزاران زانا دەرنایەتەوە .\nچوارەم : لەبەر بەرژەوەندی تایبەتی خۆیان ، ناپەرژێنە سەر دامەزراندنی هێزێکی ڕێکخراوی یەکگرتووی بە هێز ، تا لە کاتی تەنگانەدا بەرگریی لە سەروەری و ئازادی گەل و نیشتمان بکەن . هەر بۆیە بە ئاسانی چەندین ناوچەی گرنگمان لە دەستدەچێت و وەک جلخوارێک دەبن بە چاو و گوێێ و گۆچانی داگیرکەران ، کە لە ناو خاکی پیرۆزی نیشتماندا بە ئارەزووی خۆیان تەراتێن دەکەن .\nئەوەی شایانی باسە حەزی پیشڕەوایەتی و هەڵپەی کۆکردنەوەی پارە و سامان و دەسەڵات ، شەڕ و ناکۆکی بە دوای خۆیاندا دەهێنن و دەستی دەرەکی تێکەڵدەبێت ، ئیتر نە مانایەک بۆ سەروەری سیاسەت و حیزبایەتی و شۆڕش دەمێنێتەوە ، نە دەتوانن گۆڕانکاری جەوهەری لە ژیانی خەڵکیدا بکەن .\nلە دواجاردا ئەوەماوە بڵێم ، بە درێژایی مێژوو وتوویانە : هەمیشە کورد لە شەڕدا سەرکەوتوو بووە و لە سیاسەتیشدا دۆڕاو بووە ، بەڵام بە پێێ مێژووی خوێناوی خۆمان ، هەمیشە کورد لە سیاسەت و شەڕدا دۆڕاوبووە . خۆ ئەگەر وانییە ، کام سیاسەت و کام شۆڕشەمان توانیویەتی بۆ تەنها جارێک چۆک بە داگیرکەرێک دابدات و ژیانی کولەمەرگی میللەتە کڵۆڵەکەمان بگۆڕێت ؟ . بەڵام لە ڕاستیدا هۆکاری دۆڕان ، نە شەڕ و داستانەکانە ، نە پەیام و دروشمی حیزبەکانە ، کە هەزاران کەس بە عەشقەوە سەر و ماڵ و گیانی خۆیانیان پێ بەخشیووە ، بەڵکو هۆکاری سەرەکی ، سەرکردە سیاسییە مشەخۆرەکانە ، کە بە پیریی و گۆجی و ئیفلیجی و گۆچانەوە ، تا مردن واز لە دەسەڵات و بەرژەوەندییەکانی خۆیان ناهێنن .. بە ڕاستی حەیفە خاکێک لە خوێن و فرمێسک هەڵکیشرابێت و ئەمجۆرە سیاسییانەی لێ شین دەبێ !


ڕاستکردنەوەی دو ھەڵەی عەلی حەمەساڵح و سەرنجێک\nمحەمەد عەلی - 15-05-2019 - 17762 جار خوێندراوەتەوە\nیەکەم: لەمانگی ١١ ی ٢٠١٧، ئەندامی لیژنەی باڵای ھەڵبژاردن بوم و بڕیاری لیژنەکە ئەوەبو ئەگەر ھەڵبژاردن ئەنجامبدرێت، عبدواللەی مەلانوری سەرۆکی لیست دەبێت. لەگەڵ بەڵێن ئیسماعیل لیستەکەمان برد بۆ ھەولێرو لە چێشتخانەی ئەبوشەھاب لەپەیوەندی تەلەفۆنیدا بوین لەگەڵ برادەرانی کۆمسیۆن ئاخۆ لیستەکە تەسلیم بکەین یان نا؟ ئاگاداریان کردین ھەڵبژاردن ئەنجامنادرێت، لیستەکەمان تەسلیم نەکردو گەڕاینەوە بۆ سلێمانی. شێخ علی! بڕیاری لیژنەکە ئەوەبو ئەگەر لیستەکەمان تەسلیمکرد، ناوی عبدواللەی مەلانوری بۆ سەرۆکی لیستەکە زیادبکەین نەک ئەندامێکی خانەی ڕاپەڕاندن!.\nدوەم: لە کۆبونەوەیەکی (گروپی ھەستانەوە) لە شوقەکەی یوسف محمد لە پاک ستی، شەوی ٢٠١٧/٦/٢٢، وتت (چیاو نما پێیانوتوم دەتکەین بەسەرۆکی لیست بۆ ھەڵبژاردنی پەرلەمانی کوردستان). کەواتە تۆ بەدەنگدان و بڕیارێکی دیموکراسی نەبویت بەسەرۆکی لیست! ھەر ئەم وەعدەش بوەھۆی ئەوەی سەرسەختانە بەرگری لەتەوریسی سیاسی بکەیت و پاداشتەکەشت وەرگرت! (ئەڵبەتە لیژنەکانی مانگی ١١ ی ٢٠١٧ و مانگی ٩ ی ٢٠١٨، دو لیژنەی جیاوازبون و نەتوانرا یان نەگونجا لەوەی یەکەمیان جەنابتان فەرزبکەن !).\nسەرنج: ئەرێ بەڕاست تۆ و ھاوڕێکانت و گۆڕانی گردەکە، دژی ناعەدالەتی موچەو خانەنشینی پلە تایبەتەکانن لەھەرێم و بەغداد یان موزایەدە دەکەن؟! ئەگەر عبدواللەی مەلانوری لەگەڵت ڕێبکەوتایە (وەک ئاماژەت پێداوە)، ئێستە ئەم بابەتی خانەنشینیەت دەوروژاند؟!.


ئارێز عەبدوڵا لەسەر دوورخستنەوەى فەرمانبەرانى یەکێتى لە دیوانى سەرۆکایەتى هەرێم هاتە دەنگ\n11562 جار خوێندراوەتەوە\nئەندامێکى سەرکردایەتى یەکێتى رایگەیاند، گواستنەوەى فەرمانبەرانى یەکێتى لەسەرۆکایەتى هەرێم جێگای نیگەرانیە و ئەگەر سەرۆکی حکومەت ئێستا و سەرۆکی ئایندەی ھەرێم چاوێک بەو بڕیارەدا نەخشێنێتەوە، چاو لەو بڕیارە و بڕیاری تری لەو جۆرەش ناپۆشن، چونکە لە پشتی ئەو جۆرە بڕیارانە بابەتی تر دەخوێندرێنەوە.\nئارێز عەبدوڵا لە پەیجى خۆى لە تۆڕى کۆمەڵایەتى فەیسبووک ئاماژەى بەوەکردووە، ئەو فەرمانبەرانە دەمێکە لەوێ کاردەکەن. ئەگەر گواستنەوەشیان پێویست بێت دەبووایە چاوەڕوانی ھەڵبژاردنی سەرۆک و کاراکردنەوەی دامەزراوەی سەرۆکایەتی ھەرێم بوونایە.\nڕوونیشیکردەوە، "سەیرکردنی کارمەندان و فەرمانبەرانی دەوڵەت بەچاوی حزبی و مامەڵەی حزبایەتی کارێکی نەشیاوە، دەبێت ھەموو لایەک بزانین کە دامەزراوەکانی دەوڵەت موڵکی ھەموو خەڵکی کوردستانن و ناکرێ لایەنێک یان چەند لایەنێک لە ئەلف تا ی خاوەندارێتیان بکەن."\nبە وتەى ئارێز عەبدوڵا "چەند ئەندامێکی پارتیش لەناو ئەو لیستەدان، بەڵام ئایا ئەوانە بەئاگری یەکێتییەکانەوە سوتاون یان بۆ پاساوی پاکتاوکردن کراونەتە قوربانی؟"\nئەوەش لەکاتێکدایە بەپێى نووسراوێکی نهێنی کە دەست ئێن ئاڕتی کەوتووە، سەرجەمی ئەو فەرمانبەرانەی کە لە پشکی یەکێتین و لە دیوانی سەرۆکایەتی هەرێم دەوام دەکەن، بەبێ ئاگاداری خۆیان ڕاژەکەیان گواستراوەتەوە بۆ چەند وەزارەتێکی دیکە.